title: Teekanne

text: Teekanne kehitti 1. maailmansodan aikana saksalaissotilaille puuvillakankaasta teepommeiksi-kutsutut teepussit. Yleisölle teepussit tuotiin vuonna 1929. Teekannen edeltäjän tytäryrityksessä työskennellyt insinööri "Adolf Rambold" (1900-1996) kehitti vuonna 1948 sittemmin yleistyneen kaksikammioisen, suodatinpaperisen teepussimallin. Nykyisin Teekanne valmistaa hedelmä- ja yrttiteetä, pussiteetä, terveysteetä, vihreää teetä ja erilaisia jälkiruokasekoituksia. Aiempi tennistähti Steffi Graf on esiintynyt yhtiön markkinoinnissa. Teekannen tuotteita myydään myös joissain suomalaisissa vähittäismyymälöissä.


title: Teekanne

text: Ainakin osassa ympäristövastuullisuuden arvioinnesta yritys on pärjännyt huonosti. Esimerkiksi Goodguide-sivuston arvioinnissa vuonna 2012 Teekanne luokiteltiin heikoimpaan 15 prosenttiin kuuluvaksi.


title: Luukko

text: Luukko on seuraavien henkilöiden sukunimi.


title: Hadrianuksen kirjasto

text: Hadrianuksen kirjasto () oli keisari Hadrianuksen rakennuttama kirjasto ja julkinen rakennus Ateenassa Kreikassa. Sen arkeologinen alue sijaitsee Roomalaisen agoran pohjoispuolella lähellä Monastiráki-aukiota.


title: Hadrianuksen kirjasto

text: Keisari Hadrianus oli kreikkalaisen kulttuurin ystävä ja vieraili usein Ateenassa. Hän halusi tehdä Ateenasta Rooman valtakunnan kulttuurisen keskuksen ja rakennutti kaupunkiin useita julkisia rakennuksia.


title: Hadrianuksen kirjasto

text: Hadrianuksen kirjaston rakentaminen alkoi vuonna 125 ja se valmistui vuonna 132. Vaikka rakennusta kutsutaan kirjastoksi, se oli itse asiassa yleiskäyttöisempi julkinen tila, aukio ja kulttuurikeskus. Sellaisena se muistutti Rooman keisarillisten forumien rakennuksia. Rakennus on lähes saman kokoinen kuin koko Roomalainen agora.


title: Hadrianuksen kirjasto

text: Rakennus vaurioitui pahasti herulien hyökkäyksessä vuonna 267. 400-luvulla paikalle rakennettiin uusi rakennus ja 1000-luvulla kirkko. Alueen arkeologiset kaivaukset alkoivat 1800-luvulla ja niiden yhteydessä alueen uudemmat rakennukset purettiin vaiheittain. Kaivaukset suoritti Ateenan arkeologinen seura.


title: Hadrianuksen kirjasto

text: Kirjastorakennus oli lähes suorakulmainen ja sen pituus oli 120 metriä ja leveys 78 metriä. Rakennuksen sisäänkäynti oli länsipäässä. Sen länsiseinä oli tehty Pentelikon-vuoren marmorista ja muut seinät kalkkikivestä. Länsiseinällä sisäänkäynnin kummallakin puolella oli rivi marmorisia korinttilaisia pylväitä.


title: Hadrianuksen kirjasto

text: Rakennuksen keskellä oli piha, jossa oli puutarha ja vesiallas. Piha oli marmoristen pylväiden ympäröimä ja siellä oli lukuisia patsaita, muun muassa Athenen sekä Hadrianuksen itsensä patsaat. Rakennuksen itäpäässä oli huoneita, joissa oli varsinainen kirjastotila kirjojen säilytyspaikkoineen ("Bibliostasio") sekä luku- ja luentosaleineen. Kirjastoon mahtui 16 800 kirjakääröä. Rakennuksen lattiat oli koristeltu mosaiikein.


title: Olympoksen Zeuksen temppeli

text: Olympoksen Zeuksen temppeli eli Olympieion () on Zeukselle omistettu antiikin aikainen temppeli Ateenassa Kreikassa. Temppeli oli yksi antiikin suurimmista, mutta se on nykyisin raunioina. Sen arkeologinen alue sijaitsee Ateenan keskustassa Akropoliin kaakkoispuolella.


title: Olympoksen Zeuksen temppeli

text: Temppelin rakentaminen alkoi alun perin vuonna 515 eaa. tyranni Peisistratoksen käskystä. Rakennuspaikka oli Ilissos-joen rannalla. Rakentaminen kuitenkin keskeytyi vuonna 510 eaa., kun Peisistratoksen poika Hippias syöstiin vallasta. Demokratian aikana ateenalaiset mahdollisesti pitivät niin suurikokoista rakennushanketta epädemokraattisena. Muun muassa Aristoteles mainitsee temppelin eräänä esimerkkinä siitä, kuinka tyrannit käyttävät suuria rakennushankkeita kansan työllistämiseen, niin etteivät nämä ehdi kapinoimaan.


title: Olympoksen Zeuksen temppeli

text: Temppelin rakentamista jatkettiin 200-luvulla Antiokhos IV:n rahoituksella. Tämä antoi roomalaisen arkkitehti Cossutiuksen tehtäväksi suunnitella koko maailman suurimman temppelin. Työ kuitenkin keskeytyi jälleen vuonna 164 eaa. Antiokhoksen kuoltua.


title: Olympoksen Zeuksen temppeli

text: Vuonna 86 eaa. Ateenan jäätyä Rooman vallan alle kaupungin vallannut kenraali Sulla vei temppelistä kaksi pylvästä Roomaan osaksi Juppiterin temppeliä. Keisari Augustus suunnitteli temppelin rakentamista loppuun, mutta hanke ei edennyt. Temppelin rakentamista jatkettiin uudestaan 100-luvulla keisari Hadrianuksen aikana ja se valmistui lopulta noin vuonna 129–131. Temppeli oli osa Ateenan uutta kaupunginosaa Hadrianupolista (Hadrianoupolista), jonka rakennuksiin kuului myös Hadrianuksen kaari. Roomalaiset kutsuivat temppeliä Juppiter Olympiuksen temppeliksi.


title: Olympoksen Zeuksen temppeli

text: Temppeli paloi vuonna 267 herulien hyökkäyksessä. Se vaurioitui myös maanjäristyksessä keskiajalla. Sen kiviä käytettiin muiden rakennusten osina. 1400-luvulla temppelin pylväistä oli pystyssä 21 kappaletta ja 1700-luvulle tultaessa 17 kappaletta. Vuonna 1759 yksi jäljellä olevista pylväistä kaadettiin ja käytettiin kalkkina Tzistarákiksen moskeijan rakentamiseen. Yksi pylväistä kaatui myrskyssä vuonna 1852 ja makaa edelleen siinä mihin jäi.


title: Olympoksen Zeuksen temppeli

text: Kun Ateenan antiikin muinaisjäänteitä alettiin tutkia, temppelin jäänteitä kutsuttiin aluksi Hadrianuksen pylväiksi, sillä tutkijat eivät tienneet, mistä rakennuksesta oli kyse. Alueen arkeologiset kaivaukset alkoivat 1880-luvulla. Samalla temppeli tunnistettiin suureksi Zeuksen temppeliksi.


title: Olympoksen Zeuksen temppeli

text: Temppeli edustaa korinttilaista tyyliä. Se on rakennettu Pentelikon-vuoren marmorista. Temppeli on ollut 96 metriä pitkä ja 40 metriä leveä. Temppelissä oli 104 korinttilaista pylvästä, joista kukin oli 17 metriä korkea. Pylväistä 56 oli uloimmassa rivissä ja 48 sisäosassa temppelin pedimenttien alla. Leveyssuunnassa pylväitä oli 10 ja pituussuunnassa 20. Temppelin pylväistä on nykyisin pystyssä 15. Niistä 13 muodostaa arkkitraavin tukeman ryhmän ja kaksi seisoo erillään.


title: Olympoksen Zeuksen temppeli

text: Temppelin "cellassa" on ollut suurikokoinen kullasta ja norsunluusta valmistettu Zeuksen patsas sekä samankokoinen keisari Hadrianuksen patsas.


title: Olympoksen Zeuksen temppeli

text: Alkuperäinen Peisistratoksen aikana aloitettu temppeli edusti doorilaista tyyliä.


title: Pitkät muurit

text: Pitkät muurit () olivat antiikin aikana Ateenan kaupungista Pireukseen ulottuneet muurit. Muurien tarkoitus oli suojata kaupungille elintärkeää yhteyttä merelle. Näin pyrittiin estämään se, että kaupunki voitaisiin saartaa pelkästään maitse.


title: Pitkät muurit

text: Muurien rakentamista ehdotti alun perin Themistokles. Niiden rakentaminen alkoi vuonna 461 eaa. sen jälkeen, kun Ateenan ja Spartan välille oli syttynyt niin kutsuttu ensimmäinen peloponnesolaissota. Tuolloin vanhan suunnitelman muurien rakentamisesta otti esille Kimon. Muurit valmistuivat vuonna 457 eaa.


title: Pitkät muurit

text: Varsinaisia pitkiä muureja oli kaksi, pohjoinen ja eteläinen pitkä muuri. Ne kulkivat koillis-lounaissuunnassa ja muodostivat yhdessä läntisen muurin, jonka pituus oli noin kuusi kilometriä (40 stadionia). Muurien välinen etäisyys oli noin 200 metriä. Niiden väliin jäi Ateenasta Pireukseen kulkenut Pireuksen tie. Nykyisin muurien paikalla kulkevat suurin piirtein Peiraiós-katu sekä Pireukseen kulkeva Ateenan metron Linja 1. Muurit yhdistyivät koillispäässä Ateenan kaupunginmuuriin eli Themistokleen muuriin ja lounaispäässä Pireusta ympäröineeseen muuriin.


title: Pitkät muurit

text: Muureihin luetaan joskus myös kolmas Faleronin muuri eli itäinen muuri, joka kulki Ateenasta Faleronin satamaan. Sen pituus oli noin 5,5 kilometriä (35 stadionia). Muurit oli rakennettu pääosin kalkkikivestä ja niissä oli torneja määrävälein. Läntisen ja itäisen muurin väliin jäi suuri kolmionmuotoinen alue, jota voitiin käyttää maanviljelykseen.


title: Pitkät muurit

text: Peloponnesolaissodan aikana muurit mahdollistivat sen, että ateenalaiset saattoivat vetäytyä Attikan maaseudulta ja antaa spartalaisten vallata sen, sillä he pystyivät elämään kaupungissa meriyhteyden taatessa ruokahuollon. Kun Ateenan laivasto hävisi Aigospotamoin taistelun, Ateena joutui kuitenkin antautumaan Spartalle. Muurit purettiin spartalaisten käskystä vuonna 403 eaa.


title: Pitkät muurit

text: Korintin sodan alettua Spartaa vastaan vuonna 395 eaa. ateenalaiset rakennuttivat muurit uudelleen Kononin johdolla. Vuonna 86 eaa. roomalainen kenraali Sulla piiritti Ateenaa osana ensimmäistä Mithridateen sotaa. Roomalaiset tuhosivat muurit ja tämän jälkeen sekä Ateenan että Pireuksen oli antauduttava.


title: Roomalainen agora

text: Roomalainen agora () oli antiikin aikaisen Ateenan toinen agora (tai forum), joka rakennettiin roomalaisena aikana alkuperäisen klassisen ja hellenistisen ajan Agoran itäpuolelle ja Akropoliin pohjoispuolelle. Sen arkeologinen alue sijaitsee Akropoliin pohjoispuolella nykyisessä Aérideen kaupunginosassa, joka on osa Plákan vanhaa kaupunkia.


title: Roomalainen agora

text: Roomalaiselle ajalle tultaessa Ateenan klassisen ajan Agora oli muuttunut epäkäytännölliseksi alkuperäistä tarkoitustaan eli kaupankäyntiä varten osin siksi, että se oli paljolti rakennettu umpeen. Siksi kaupunkiin päätettiin rakentaa uusi agora. Niin kutsuttu Roomalainen agora rakennettiin vanhan itäpuolelle vuosina 19–11 eaa. Julius Caesarin ja keisari Augustuksen tekemien lahjoitusten avulla. Sitä paranneltiin edelleen keisari Hadrianuksen aikana 100-luvulla jaa. samalla kun sen pohjoispuolelle rakennettiin Hadrianuksen kirjasto.


title: Roomalainen agora

text: Herulien hyökkäyksen vuonna 267 jälkeen koko kaupungin hallinto siirrettiin vanhalta Agoralta Roomalaiselle agoralle ja se toimi näin kaupungin keskuksena. Hyökkäyksen jälkeen rakennettiin myös uusi kaupunginmuuri, joka sulki sisäänsä Akropoliin ympäristön ja Roomalaisen agoran, kun taas vanhempi Agora jäi muurin ulkopuolelle.


title: Roomalainen agora

text: Bysanttilaisena ja osmanivallan aikana Roomalaisen agoran alue oli kaupungin asuinkorttelien peittämänä. Alueella oli lukuisia kirkkoja. Osmaniajalla 1600-luvulla agoralle rakennettiin Fetihién moskeija, joka on edelleen jäljellä. Alueen arkeologiset kaivaukset alkoivat vuonna 1837, ja ne ovat jatkuneet 1990-luvulle saakka. Kaivausten yhteydessä alueen uudemmat rakennukset on purettu vaiheittain. Kaivauksia ovat suorittaneet kreikkalaiset (Ateenan arkeologinen seura) ja italialaiset arkeologit.


title: Roomalainen agora

text:
Roomalaisen agoran pituus on noin 112 metriä ja leveys noin 98 metriä. Se oli jokaiselta neljältä sivultaan pylväikköjen ympäröimä. Pylväät edustivat joonialaista tyyliä. Alueen sekä länsi- että itäpäässä oli propylon eli portti. Itäpään portti edusti joonialaista ja länsipään Athene Arkhegetiin porttina tunnettu portti doorilaista tyyliä.
Alueen merkittävimmät kohteet ovat (numerot viittaavat kaavakuvaan):


title: Themistokleen muuri

text: Themistokleen muuri oli Ateenan antiikin aikainen kaupunginmuuri, joka kiersi koko kaupungin. Se rakennettiin alun perin vuonna 479 eaa. ja uudelleen vuonna 394 eaa.


title: Themistokleen muuri

text: Muuri rakennettiin Ateenan suojaksi Themistokleen johdolla vuonna 479 eaa. välittömästi persialaissotien jälkeen. Sodassa persialaiset olivat tuhonneet koko kaupungin. Muuri rakennettiin kiireellä ja sen rakentamiseen käytettiin jopa Kerameikoksen hautausmaan hautakiviä sekä keskeneräisen Olympieionin temppelin osia. Myöhemmin muurin yhteyteen rakennettiin niin kutsutut Pitkät muurit, jotka johtivat Pireuksen ja Faleronin satamiin ja suojasivat kaupungille elintärkeää yhteyttä merelle.


title: Themistokleen muuri

text: Ateenalaiset joutuivat purkamaan muurin hävittyään peloponnesolaissodan spartalaisia vastaan vuonna 403 eaa. Muurit rakennettiin kuitenkin uudelleen Kononin johdolla vuonna 394 eaa. Vuonna 338 eaa. ateenalaiset rakensivat makedonialaisten hyökkäyksen pelossa muurin eteen noin 10 metrin päähän pienemmän suojamuurin ("proteikhisma") kaikkialle sinne, missä maa oli tasainen. Demetrios I Poliorketes rakensi Muusien kukkulalle muurin ja Pitkien muurien risteyskohtaan linnoituksen vuonna 295 eaa.


title: Themistokleen muuri

text: Vuonna 86 eaa. Sullan johdolla hyökänneet roomalaiset mursivat muurin Kerameikoksen kohdalla ja valtasivat Ateenan. Myöhemmin muurit joutuivat rappiolle. Ne eivät estäneet esimerkiksi heruleita hävittämästä kaupunkia vuonna 267. Hyökkäyksen jälkeen kaupungin ydinalueen ympärille rakennettiin uusi, pienempi muuri.


title: Themistokleen muuri

text: Themistokleen muurista on säilynyt osia pääasiassa Kerameikoksen alueella. Siellä sijainneen Dipylonin portin lähellä oli hautausmaa, johon haudattiin ansioituneita kaupunkilaisia. Alueelta on löytynyt suuria geometriseen tyyliin koristeltuja saviruukkuja, joita nimitetään Dipylon-ruukuiksi. Lisäksi on löydetty muun muassa Akharnikai-portin jäänteitä.


title: Themistokleen muuri

text: Muurien pituus oli noin 6,5 kilometriä, halkaisija noin 1,5 kilometriä, korkeus 8 metriä ja paksuus 3 metriä. Muuri yhtyi Pitkiin muureihin kaupungin lounaisosassa.


title: Themistokleen muuri

text: Ateenan kaupunginmuurissa oli 15 porttia. Ne olivat:


title: Lateralus (kappale)

text: Lateralus on yhdysvaltalaisen rock-yhtye Toolin kappale ja albumin "Lateraluksen" nimikkokappale.


title: Lateralus (kappale)

text: Kappale on 9 minuuttia ja 24 sekuntia pitkä ja koostuu monista eri osista. Yksi keskeinen asia Lateraluksessa on lyriikoiden rytmitys Fibonaccin lukujonon mukaan. Alkupuolen säkeistöissä tavujen määrä kasvaa summaten kaksi edellistä määrää tavuja, ja palaa takaisin alkuun.Kappaleen keskeisenä teemana on eri olotilojen ja satunnaisuuden hyväksyminen avoin mielin. Tämä kuvataan kappaleessa spiraalina, joka jatkuu loputtomasti ulospäin murtaen liiallisen ylianalysoinnin asettamia rajoja.


title: Lateralus (kappale)

text:
"We'll ride the spiral to the end
and may just go where no one's been"


title: Lateralus (kappale)

text: Suom: "Kuljemme spiraalin loppuun saakka, ja saatamme päätyä johonkin missä kukaan ei ole ollut".


title: Polkupyöräpallo

text: Polkupyöräpallo (tai pyöräpallo) on pallopeli, jossa yritetään saada polkupyörän satulassa istuen palloa maaliin. Peli on hieman samanlaista kuin futsal, sillä sitä pelataan sisällä.


title: Polkupyöräpallo

text: Polkupyöräpallo on suosittua muun muassa Itävallassa, Belgiassa, Tšekissä, Tanskassa, Ranskassa, Saksassa, Japanissa, Venäjällä ja Sveitsissä.


title: Polkupyöräpallo

text: Polkupyöräpallojoukkueisiin kuuluu kaksi pelaajaa, jotka yrittävät saada 600-grammaisen pallon vastustajan maaliin käyttäen polkupyörän renkaita tai omaa päätä. Toinen pelaajista on maalivahti, toinen kenttäpelaaja. Puolustaessa maalivahti saa käyttää käsiä. Ottelu koostuu kahdesta seitsemän minuutin erästä. Pelaajien jalat eivät saa koskettaa missään vaiheessa maata. Jos näin käy, vastustaja saa vapaapotkun. Pelikentän pituus on kymmenestä 14 metriin.


title: Polkupyöräpallo

text: Polkupyöräpallon kehitti vuonna 1893 amerikkalais-saksalainen Nicholas Edward Kaufmann. Pelistä tuli hiljalleen suosittu Euroopassa ja lajin ensimmäiset MM-kilpailut käytiin vuonna 1929. Polkupyöräpalloa on vuotuisten MM-kilpailuiden lisäksi käyty mm. työläisolympialaisissa Asian Indoor Gamesissa.


title: Polkupyöräpallo

text: Polkupyöräpallon pyörä on hyvin erilainen kuin normaali polkupyörä. Se on paljon painavampi kuin peruspolkupyörä. Lisäksi siinä on vain yksi vaihde ja ei ollenkaan jarruja. Sen satula on sijoitettu takapyörän keskiötä taaemmas, ja pyörällä on helppo mennä taaksepäin. Pyörä maksaa suurin piirtein kaksituhatta euroa.


title: Sulevi Lyly

text: Veli Sulevi Johannes Lyly (s. 16. heinäkuuta 1933 Forssa) on suomalainen tekniikan tohtori, tekniikantutkija ja emeritusprofessori. Hän oli Tampereen teknillisen korkeakoulun maa- ja tienrakennuksen professori vuodesta 1971. Hän tutki liikennepalvelujen käyttöä ja tavoitettavuutta, työmatkojen ominaisuuksia ja myös yritysten varasto- ja kuljetustoimintojen järkeistämistä Vuosina 1974–1996 hän oli Teknillisen korkeakoulun liikennetekniikan professori.


title: Patrick Schnetzer

text: Patrick Schnetzer (s. 15. marraskuuta 1993 Hohenems) on itävaltalainen polkupyöräpalloilija. Hän edustaa RC Höchst -seuraa. Schnetzer on 180 senttimetriä pitkä ja painaa 80 kilogrammaa. Pelipaikaltaan Schnetzer on maalivahti.


title: Patrick Schnetzer

text: Schnetzer on voittanut kolme MM-kultaa, vuosina 2011, 2013 ja 2014. Hänellä on myös yksi MM-hopea vuodelta 2012 ja yksi MM-pronssi vuodelta 2010. Mitaleista yksi kulta sekä hopea ja pronssi ovat tulleet Dietmar Schneiderin kanssa, loput Markus Bröllin kanssa. Maailmancupin kokonaiskilpailun Schnetzer on voittanut vuosina 2012, Schneiderin kanssa, ja 2014, Bröllin kanssa.


title: Patrick Schnetzer

text: Schnetzer pitää esikuvinaan polkupyöräpallon 20-kertaisia maailmanmestareita, Pospíšilin veljeksiä.


title: Lekeitio

text: Lekeitio () on kunta Baskimaassa Bizkaian maakunnassa. Vuonna 2016 Lekeition väkiluku oli 7182. Enemmistö kunnan asukkaista on baskinkielisiä.


title: Azkoitia

text: Azkoitia () on kunta Gipuzkoan maakunnassa Baskimaan itsehallintoalueella Espanjassa. Vuonna 2015 Azkoitian väkiluku oli 11 566. Enemmistö kaupungin asukkaista on baskinkielisiä.


title: Olli Lyytikäinen (lehdenkustantaja)

text: Olli Antero Lyytikäinen (8. helmikuuta 1932 Tampere – 29. marraskuuta 1978 Moskova, Neuvostoliitto) oli suomalainen lehdenkustantaja. Hän oli johtokunnan puheenjohtaja Apu-yhtiöt Oy:ssä 1976–1978, Kustannusosakeyhtiö Apulehdessä 1967–1976, Ropakonnokka Oy:ssä 1969–1978 ja Oy Schröder Ab:ssä 1977–1978.


title: Olli Lyytikäinen (lehdenkustantaja)

text: Lyytikäinen toimi perheyhtiössä levikkipäällikkönä 1950-luvun puolivälissä ja hoiti muutenkin yrityksen markkinointia ja taloutta. Hän nousi isänsä Yrjö Lyytikäisen kuoleman 1956 jälkeen Kustannusyhtiö Apulehden toimitusjohtajaksi. Vuosina 1965–1967 Olli Lyytikäinen toimi Apu-lehden päätoimittajana.


title: Amakihi

text: Amakihi ("Chlorodrepanis virens") on peippojen heimoon kuuluva varpuslintu.


title: Amakihi

text: Amakihia tavataan Havaijisaariin kuuluvilla Havaijin, Molokain ja Mauin saarilla. Lanain saarelta se on hävinnyt. Lajia on kuvattu paikallisesti yleiseksi, ja sen kanta on vakaa. Se on luokiteltu elinvoimaiseksi.


title: Heterostraci

text: Heterostraci on hävinnyt lahko, joka kuului Pteraspidomorphi-luokkaan. Siihen kuuluvat leuattomat kalat olivat varhaisimpia selkärankaisia ja ne elivät siluurikauden alusta devonikauden lopulle noin 440–359 miljoonaa vuotta sitten. Lahkoon kuului ainakin noin 300 lajia. Ne olivat yleensä vain 5-30 cm pitkiä, mutta ryhmään Psammosteidae kuuluvat lajit olivat noin 1,5 metriä pitkiä. Niiden pään ympärillä oleva panssari oli usein reunoilta suipentuva ja niiden pyrstö oli yleensä viuhkamainen. Pään ympärillä oleva panssari oli jakautunut useaan osaan, joiden välissä oli aukko. Joillakin ryhmillä panssarin etuosa oli jakautunut moneen osaan. Lahkon lajit elivät meren lahtien hiekkaisilla matalikoilla ja niitä esiintyi Pohjois-amerikassa, Euroopassa ja Siperiassa. Lahkon Heterostraci luokituksesta on käyty keskustelua, mutta yleisesti se jaetaan kahteen ryhmään, jotka ovat Cyathaspidiformes ja Pteraspidiformes. Nämä jaetaan edelleen ryhmiin Psammosteidae, Protaspididae, Pteraspididae, Protopteraspididae, Anchipteraspididae, Cyathaspidida, Amphiaspidida, Tolypelepidida, Traquiraspidiformes ja "Lepidaspis".


title: Yane Marques

text: Yane Marques (s. 7. tammikuuta 1984 Afogados da Ingazeira) on brasilialainen nykyaikainen viisiottelija ja olympiamitalisti. 166 senttimetriä pitkä ja 51 kiloa painava Marques edustaa FUNTEC-seuraa.


title: Yane Marques

text: Marques saavutti olympiapronssia vuoden 2012 kesäolympialaisista Lontoosta. Hän oli mukana myös vuoden 2008 kesäolympialaisissa Pekingissä, jossa hän oli 18:s. MM-kilpailuista Marquesilla on yksi hopea vuodelta 2013 ja Pan-Amerikan kisoista yksi kulta vuodelta 2007 ja yksi hopea vuodelta 2011.


title: Långö (Kokkola)

text: Långö on Kokkolan kylä ja entinen saari Perämerellä. Långö, Kåtö ja Eugmo ovat kasvaneet yhteen maankohoamisen myötä ja ne muodostavat nykyään Öjan saaren.


title: Kauainamakihi

text: Kauainamakihi ("Chlorodrepanis stejnegeri") on peippojen heimoon kuuluva varpuslintu.


title: Kauainamakihi

text: Kauainamakihia tavataan Havaijisaariin kuuluvalla Kauain saarella. Lajin populaatioksi on arvioitu 50 000–999 999 yksilöä. Se on luokiteltu vaarantuneeksi, koska sen levinneisyysalue on hyvin pieni. Vaikka sen alkuperäisiä elinympäristöjä on tuhoutunut, on laji ilmeisesti hyötynyt saarelle tuodusta "Passiflora tarminiana" -passiolajista, ja se pystyy elämään monenlaisissa ympäristöissä.


title: Kauainamakihi

text: Kauainamakihi elää yli 600 metrin korkeudella merenpinnasta. Se käyttää ravinnokseen hyönteisiä, joita se kerää puiden rungoilta ja kukista. Se syö myös kukkien mettä, ja hakkaa puiden kuorta etsiäkseen kuoren alla eläviä niveljalkaisia.


title: Erkki Lähde

text: Erkki Kaarlo Lähde (s. 1. tammikuuta 1938 Loppi) on suomalainen metsätieteilijä. Hän toimi Metsäntutkimuslaitoksen metsänhoidon tutkimusosaston professorina vuodesta 1980 ja jäi eläkkeelle vuonna 2002. Hän tutki vaihtoehtoisia metsänuudistamismenetelmiä sekä metsämaan ominaisuuksia ja metsäbiologian ja metsäekologian kysymyksiä. Hän on puhunut metsän jatkuvan kasvatuksen puolesta.


title: Anianiau

text: Anianiau ("Magumma parva") on peippojen heimoon kuuluva varpuslintu.


title: Anianiau

text: Anianiauta tavataan Havaijisaariin kuuluvalla Kauain saarella. Lajin populaatioksi arvioitiin vuonna 2003 noin 44 400 yksilöä. Se on luokiteltu vaarantuneeksi, koska sen levinneisyysalue on hyvin pieni ja sitä uhkaavat vieraslajit.


title: Anianiau

text: Anianiau elää pääasiassa yli 600 metrin korkeudella merenpinnasta. Laji selviää myös häirityissä elinympäristöissä, mutta silloin sen populaatio ei ole yhtä tiheä kuin luonnontilaisissa ympäristöissä. Se käyttää ravinnokseen mettä ja niveljalkaisia, erityisesti perhostoukkia ja hämähäkkejäl. Anianiau pesii "Metrosideros polymorpha" -puissa.


title: Robin Knoche

text: Robin Knoche (s. 22. toukokuuta 1992 Braunschweig) on saksalainen jalkapalloilija, joka edustaa Bundesliigassa pelaavaa VfL Wolfsburgia. Pelipaikaltaan molempijalkainen Knoche on keskuspuolustaja.


title: Robin Knoche

text: Knochen kasvattajaseura on VfL Wolfsburg, jota hän on edustanut vuodesta 2005 asti. Knoche pelasi seuran kakkosjoukkueessa vuosina 2010-2013 yhteensä 68 ottelua tehden kaksi maalia. Debyytti seuran ykkösjoukkueessa Bundesliigassa tapahtui elokuussa 2011 Borussia Mönchengladbachia vastaan. Uran ensimmäinen bundesliigamaali syntyi elokuussa 2013 FC Schalke 04:ää vastaan. Nykyisin Knoche on yksi Wolfsburgin avainpelaajista.


title: Robin Knoche

text: Knoche on pelannut Saksan alle 20- ja alle 21-vuotiaiden maajoukkueissa. Vuosina 2013-2014 hän pelasi alle 21-vuotiaiden maajoukkueessa kahdeksan ottelua tehden yhden maalin. Saksan jalkapallomaajoukkueeseen Knoche kutsuttiin marraskuussa 2014 ystävyysotteluun Espanjaa vastaan. Hän ei kuitenkaan debytoinut tuossa ottelussa.


title: Akiapolaau

text: Akiapolaau ("Hemignathus wilsoni") on peippojen heimoon kuuluva varpuslintu.


title: Akiapolaau

text: Akiapolaauta tavataan Havaijisaariin kuuluvalla Havaijin saarella. Vuosien 1990–1995 tutkimuksissa lajin populaatioksi arvioitiin 1 163 yksilöä. Laji on luokiteltu erittäin uhanalaiseksi, koska sen levinneisyysalue on hyvin pieni ja sen populaatio on pienenemässä. Lajia uhkaavat erityisesti vieraslajit.


title: Eliel Lähteenkorva

text: Ernesti Eliel Lähteenkorva (29. toukokuuta 1919 – 12. huhtikuuta 1999) oli suomalainen fyysikko ja Oulun yliopiston teknillisen fysiikan professori vuodesta 1972. Hän tutki erityisesti metallien rakennemuutoksia ja kiinteiden aineiden elektroniteoriaa.


title: Eliel Lähteenkorva

text: Lähteenkorvan isä oli kansanrunouden kerääjä Aksel August Lähteenkorva.


title: Niklas Räsänen

text: Niklas Räsänen (s. 27. syyskuuta 1986 Kotka) on suomalainen ammattilaisnyrkkeilijä. 183 senttimetriä pitkä Räsänen kilpailee ylemmässä keskisarjassa.


title: Niklas Räsänen

text: Räsäsen voitti ammattilaisuransa ensimmäisessä ottelussa elokuussa 2013 Savonlinnassa bulgarialaisen Ilien Tzvetozarin. Räsänen on voittanut ammattilaisurallaan 13 ottelua, seitsemän niistä tyrmäyksellä. Tappioita hänellä on kaksi.


title: Niklas Räsänen

text: Räsänen hävisi Dominikaanisessa tasavallassa syntyneelle, nykyään espanjalaiselle Mariano Hilariolle toiseksi viimeisessä erässä tyrmäyksellä 12-eräiseksi suunnitellussa EU:n mestaruusottelussa 17. joulukuuta 2016 Helsingin Hartwall Arenassa.


title: Niklas Räsänen

text: Räsänen avioitui nyrkkeilijä Eva Wahlströmin kanssa syyskuussa 2016. Räsäsellä on myös yksi poika. Räsänen tunnetaan lempinimellä ”Drummer Boy”, koska hän harrastaa rumpujensoittoa.


title: Niklas Räsänen

text: Räsänen hävisi Kuubassa syntyneelle, nykyään Suomessa asuvalle Dayron Lesterille viimeisessä erässä tuomarin keskeytyksellä 8-eräiseksi suunnitellussa ottelussa 6. huhtikuuta 2018 Helsingin Kulttuuritalolla.


title: Isoamakihi

text: Isoamakihi ("Viridonia sagittirostris") on sukupuuttoon kuollut peippojen heimoon kuuluva varpuslintu.


title: Isoamakihi

text: Isoamakihia tavattiin Havaijisaariin kuuluvalla Havaijin saarella. Sitä löydettiin vain Wailuku-joen varrelta. Laji löydettiin vuonna 1892, ja viimeisen kerran se havaittiin vuonna 1901. Lajin elinympäristöjä hakattiin maatalouskäyttöön, mikä todennäköisesti aiheutti sen häviämisen.


title: Pikkuakialoa

text: Pikkuakialoa ("Akialoa obscura") on sukupuuttoon kuollut peippojen heimoon kuuluva varpuslintu.


title: Pikkuakialoa

text: Pikkuakialoaa tavattiin Havaijisaariin kuuluvalla Havaijin saarella. Se väheni nopeasti vuoden 1895 jälkeen, ja viimeinen havainto siitä tehtiin vuonna 1940. Laji hävisi todennäköisesti metsien hakkuiden ja vieraiden tautien takia.


title: Oahunakialoa

text: Oahunakialoa ("Akialoa ellisiana") eli aiemmalta nimeltään kauainakialoa on sukupuuttoon kuollut peippojen heimoon kuuluva varpuslintu.


title: Oahunakialoa

text: Oahunakialoaa tavattiin Havaijisaarilla. Se eli metsissä yli 200 metrin korkeudella merenpinnasta ja käytti ravinnokseen mettä ja hyönteisiä.


title: Ben Blood

text: Benjamin David "Ben" Blood (s. 15. maaliskuuta 1989 Plymouth, Minnesota, Yhdysvallat) on yhdysvaltalainen jääkiekkopuolustaja, joka pelaa SM-liigajoukkue Tapparassa. Isokokoinen Blood on pelityyliltään fyysinen puolustava puolustaja. Hän on myös hyvin jäähyherkkä, mistä kertoo mm. SM-liigan jäähypörssin voitto kaudelta 2015–2016. Blood on ajoittain myös tapellut.


title: Ben Blood

text: Blood kävi high schoolin Shattuck St. Mary'sissa. Ottawa Senators varasi hänet neljännellä kierroksella 120. pelaajana . Kaudella 2007–2008 Blood pelasi USHL-junioriliigaa sekä Des Moines Buccaneersissa että Indiana Icessa. Vuodet 2008–2012 hän kävi Pohjois-Dakotan yliopistoa. Bloodin kolme jälkimmäistä kautta päättyi WCHA:n mestaruuteen ja hänet valittiin kaikkina keväinä sarjan akateemiseen tähdistökentälliseen. Viimeisellä yliopistokaudellaan 2011–2012 Blood toimi UND:n varakapteenina ja hän oli joukkueensa tehokkain puolustaja tehoilla 3+18=21. Blood valittiin kauden päätteeksi WCHA:n kolmanteen tähdistökentälliseen.


title: Ben Blood

text: Huhtikuussa 2012 Blood teki kaksivuotisen tulokassopimuksen Ottawa Senatorsin kanssa. Hän liittyi jo viimeisen yliopistokautensa 2011–2012 päätteeksi seuran farmijoukkue Binghamton Senatorsin vahvuuteen, AHL:ään. Kaudesta 2012–2013 Blood pelasi yliopuolet ECHL-joukkue Elmira Jackalsissa ja myös kaudella 2013–2014 hän pelasi siellä kaksi ottelua Binghamtonin lisäksi.


title: Ben Blood

text: Syyskuussa 2014 Blood liittyi vapaana agenttina try-outille AHL-joukkue Utica Cometsiin. Hän jäi noin viikkoa myöhemmin lokakuussa kuitenkin ilman jatkosopimusta. Tästä noin puolitoista viikkoa myöhemmin Blood siirtyi ECHL-joukkue Wheeling Nailersiin. Marraskuussa Blood siirtyi loppukauden 2014–2015 kattaneella sopimuksella Eurooppaan ja Norjan GET-ligaenin Stjernen Hockeyn paitaan. Kaudeksi 2015–2016 hän siirtyi vuoden mittaisella sopimuksella SM-liigajoukkue Pelicansiin. Lokakuun 2015 lopulla Blood teki 1+1-vuotisen jatkosopimuksen joukkueen kanssa. Hän keräsi 32 runkosarjaottelussa kahden tehopistettä sekä 160 jäähyminuuttia, joilla Blood voitti SM-liigan jäähypörssin. Hänen kautensa päättyi kuitenkin käsivammaan helmikuun 2016 lopulla.


title: Ben Blood

text: Kaudella 2016–2017 Blood sijoittui 146 minuutillaan SM-liigan jäähypörssissä toiseksi edellään vain Sportin Markus Kankaanperä. Kauden jälkeen Pelicans ei käyttänyt hänen sopimuksessaan optiota. Blood siirtyi kaudeksi 2017–2018 jatkamaan SM-liigauraansa vuoden mittaisella sopimuksella Porin Ässiin. Hän voitti taas koko liigan jäähypörssin 207 minuutillaan. Heinäkuussa 2018 Blood siirtyi vuoden mittaisella sopimuksella Britannian EIHL-liigassa pelaavaan walesilaisjoukkue Cardiff Devilsiin. Kesken kauden 2018–2019, marraskuussa 2018 hän kuitenkin jätti joukkueen, kun Bloodille avautui mahdollisuus palata SM-liigaan ja hän siirtyi Tapparaan kevääseen 2020 asti ulottuvalla sopimuksella.


title: Ben Blood

text: Blood pelasi alle 19-vuotiaiden World Junior A Challengessa vuonna, jolloin hän voitti pronssia.


title: Ben Blood

text: Bloodin siskot Erin ja Molly ovat pelanneet myös jääkiekkoa. Heidän pikkuserkkunsa Daniel "Danny" Kristo pelaa hyökkääjänä Sveitsin National Leaguen Rapperswil-Jona Lakersissa.


title: Ragnar Ekberg

text: Ragnar Konstantin Ekberg (16. helmikuuta 1895 Karjalohja – 29. syyskuuta 1957) oli suomalainen autokaupan alalla työskennellyt toimitusjohtaja ja suurlahjoittaja.


title: Ragnar Ekberg

text: Ekberg kävi kolme vuotta kansakoulua ja yksivuotisen kauppakoulun. Hän oli eri yritysten palveluksessa muun muassa Viipurissa ja Tampereella. Helsinkiin siirryttyään Ekberg oli pari vuotta puutavara-alalla ennen kuin hän siirtyi autoalalle myyntitehtäviin. Ekberg tuli 1930-luvun alussa vuonna 1919 perustetun Oy Voimavaunu Ab:n palvelukseen. Hän oli ensin yhtiön prokuristina ja vastasi taloushallinnosta. Vuonna 1938 hänestä tuli yhtiön osakas ja johtaja ja hän oli yhtiön hallituksen puheenjohtajana 1944–1950. Ekberg oli Voimavaunun johdossa aina syksyllä 1957 tapahtuneeseen kuolemaansa saakka. Oy Voimavaunu Ab toi Suomeen englantilaisia henkilöautoja muun muassa MG-, Morris-, Riley- ja Wolseley-merkkejä. Ennen sotia Voimavaunu toi Suomeen myös Ajax-, Nash-, Overland- ja Diamond T-merkkejä.


title: Ragnar Ekberg

text: Ekberg perusti 1936 "Ragnar Ekbergin säätiön" turvattomien leskien ja isättömien lasten avustamista varten. Hän lahjoitti säätiölle 100 000 markkaa peruspääomaksi ja vuoden 1938 lopulla hän lahjoitti säätiölle vielä 996 Voimavaunun 1000:sta osakkeesta. Säätiö oli Oy Voimavaunu Ab:n omistajana vuoteen 1971 saakka jolloin se myi osakkeet Suomen Autoteollisuus Oy:lle. Säätiön omaisuus koostuu nykyisin Helsingissä sijaitsevista kiinteistöistä ja pörssiosakkeista. Säätiö myöntää vuosittain avustuksia ahdingossa eläville vanhuksille, lapsille ja lapsiperheille.


title: Theo Parrish

text: Theo Parrish (s. 1972) on yhdysvaltalainen muusikko ja DJ, joka tunnetaan erityisesti deep house -tyylisestä musiikistaan sekä tyylilajien suhteen monipuolisena DJ:nä.


title: Theo Parrish

text: Parrish syntyi Washingtonissa, mutta kasvoi Chicagossa. Hän sai nuorena paljon vaikutteita muun muassa Miles Davisilta, Jimi Hendrixiltä, Nina Simonelta, George Gershwiniltä ja Bob Marleylta sekä sedältään, jazzmuusikko Dexter Simsiltä.


title: Le Vernet (Alpes-de-Haute-Provence)

text: Le Vernet on kunta Ranskan kaakkoisosassa Provence-Alpes-Côte d’Azurin hallintoalueen Alpes-de-Haute-Provencen departementissa.


title: Le Vernet (Alpes-de-Haute-Provence)

text: Vuoristoinen ja valtaosin asumaton 123 asukkaan kunta Ranskan Alpeilla nousi uutisiin 24. maaliskuuta 2015 Germanwingsin lento 9525:n turmapaikkana.


title: Le Vernet (Alpes-de-Haute-Provence)

text: Le Vernet’n kunnan asutus keskittyy Bès-joen laaksoon noin 1 200 metrin korkeudelle merenpinnasta. Asutus jakaantuu ylempänä sijaitsevaan Haut-Vernet’n ja alempana sijaitsevan Bas-Vernet’n kyliin. Vakituisia asukkaita on satakunta, mutta talvisin asukasmäärä kaksinkertaistuu hiihtoturismin myötä. Läheisiä hiihtokeskuksia ovat Le Grand-Puy, Saint-Jean-Montclar ja Chabanon.


title: Ayande

text: Ayande () on kunta Asturiassa Pohjois-Espanjassa. Vuonna 2014 kunnan asukasluku oli 1 858. Ayande sijaitsee Asturian länsiosassa, jossa puhutaan asturian kielen ja galegon välimuotoa.


title: Vernet

text: Vernet tai Le Vernet voi tarkoittaa seuraavia:


title: Ayer

text: Ayer () on kunta Asturiassa Pohjois-Espanjassa. Vuonna 2014 kunnan asukasluku oli 11 768.


title: Ochotona iliensis

text: Ochotona iliensis on jäniseläin, joka kuuluu piiskujänisten heimoon. Lajia tavataan Tienšanin vuoristoalueella Kiinan Xinjiangissa. Nisäkäsnimistötoimikunta on ehdottanut lajin suomenkieliseksi nimeksi tienšaninpika.


title: Ochotona iliensis

text: "Ochotona iliensis" havaittiin Kiinan Xinjiangin Ilin alueella ensimmäisen kerran vuonna 1983, ja kolme vuotta myöhemmin se määriteltiin omaksi lajikseen. Lajin edustaja on kuvattu keväällä 2015 ensimmäisen kerran 20 vuoteen. Laji elää Tienšanin ylängön kivikoiden koloissa alueella, jonka keskimääräinen korkeus merenpinnasta on 2 800-4 000 metriä.


title: Ochotona iliensis

text: "Ochotona iliensisillä" on muiden piiskujänisten tapaan pienet raajat ja pyöreät korvat. Päässään ja niskassaan sillä on kolme ruskeaa raitaa. Ravintonaan se käyttää paikallisia kasveja. Laji on päiväaktiivinen, mutta se liikkuu joskus myös öisin. Laji tekee yhdestä kahteen poikuetta vuosittain, mutta niiden koko ei ole tiedossa. Pituudeltaan laji on 20,3-20,4 senttiä.


title: Ochotona iliensis

text: Lajin edustajia on jäljellä arviolta alle 1 000. 1990-luvun alussa lajin kannaksi oli arvioitu noin 2 000 yksilöä. IUCN on määritellyt lajin erittäin uhanalaiseksi. Vuosina 2002 ja 2003 tehtyjen tutkimusten aikana lajia ei enää havaittu 57 % paikoista, joilla lajia oli havaittu 20-vuotta aiemmin. Kannan harvenemisen tarkemmat syyt ovat epäselviä, mutta siihen arvellaan vaikuttaneen karjanpaimennuksen lisääntyminen ja ilmastonmuutos. Lajin suojelemiseksi ei kuitenkaan IUCN:n mukaan ole tehty merkittäviä toimenpiteitä.


title: Haukkasalo

text: Haukkasalo on Päijänteen suurimpia saaria. Se sijaitsee Kuhmoisten kunnassa. Haukkasalon pinta-ala on noin 12 neliökilometriä, ja siellä asuu ympärivuotisesti kaksitoista ihmistä.


title: Haukkasalo

text: Haukkasaloon kulkee Haukkasalon lossi. Saarella on paljon kesäasutusta.


title: Alien (yhtye)

text: Alien on ruotsalainen hard rock -yhtye.


title: Alien (yhtye)

text: Alienin perustivat vuonna 1986 laulaja Jim Jidhed, kitaristi Tony Borg, basisti Ken Sandin, rumpali Toby Tarrach ja kosketinsoittaja Jimmy Wandroph. Ensimmäinen single tulevalta debyyttialbumilta oli "Only One Woman", The Marbles -yhtyeen alkuperäinen kappale vuodelta 1968. Alien teki tästä kyseisestä kappaleesta coverin ja se oli suuri menestys yhtyeen kotimaassa Ruotsissa vuonna 1988. "Only One Woman" pysyi Ruotsin virallisen singlelistan paikalla 1. kuusi viikkoa. Debyyttialbumi "Alien" julkaistiin samana vuonna Virgin Recordsin kautta. Albumi myi todella hyvin ja singlet "Brave New Love" ja "Tears Don't Put Out the Fire" saivat paljon radiosoittoa. Jidhed jätti Alienin samana vuonna keskittyäkseen soolouraansa. Hänet korvasi uusi laulaja Pete Sandberg, jonka kanssa Alien julkaisi vuonna 1989 debyyttialbumin kansainvälisen version.


title: Alien (yhtye)

text: Vuonna 1990 rumpali Imre Duan ja kosketinsoittaja Bert Andersson korvasivat Tarrachin ja Wandrophin. Alien julkaisi toisen studioalbumin "Shiftin' Gear" uudella kokoonpanolla. Mutta albumi ei ollut menestys ja kokoonpano muutoksia seurasi. Uudet jäsenet, rumpali Stefan Ridderstrale ja kosketinsoittaja Richard Andre tulivat yhtyeeseen. Sandinin korvasi Conny Payne vuonna 1993. Lopulta Sandberg lähti ja hänen tilalleen valittiin Daniel Borch. Alien julkaisi kolmannen studioalbuminsa, taas nimeltään "Alien" vuonna 1993. Ridderstrale ei osallistunut nauhoituksiin, joten rummut albumille nauhoitti Michael Wilkman. Staffan Scharrin otettiin yhtyeeseen pysyväksi jäseneksi ja neljäs studioalbumi "Crash" julkaistiin vuonna 1995. Albumi esitteli raskaampaa materiaalia mitä Alien oli aikaisemmin julkaissut.


title: Alien (yhtye)

text: "Dark Eyes" -albumi vuonna 2005 toi alkuperäisen laulajan, Jim Jidhedin takaisin Alieniin. "Dark Eyes" esitteli uuden kokoonpanon, Jidhed ja Borg, joka oli ainoa alkuperäisjäsen soittaen kaikilla albumeilla, basisti Berndt Ek, rumpali Jan Lundberg ja kosketinsoittaja Mats Landborgh. Vuonna 2010 yhtye ilmoitti palaavansa alkuperäisellä kokoonpanolla ja julkaisi singlen "Ready to Fly". Ensimmäinen albumi alkuperäisellä kokoonpanolla 26 vuoteen, "Eternity" julkaistiin vuonna 2014.


title: Långö

text: Långö tai Långön on usean saaren ja paikan nimi. Alla muutamia:


title: Andreas Pereira

text: Andreas Hugo Hoelgebaum Pereira (s. 1. joulukuuta 1996 Duffel) on belgialais-brasilialainen jalkapalloilija, pelipaikaltaan hyökkäävä keskikenttäpelaaja. Hän edustaa englantilaisseura Manchester Unitedia. josta hän on pelannut lainasopimuksella Espanjassa Granadassa ja Valenciassa.


title: Andreas Pereira

text: Pereira pelasi juniorina ensin belgialaisessa Lommel Unitedissa (2004–2005) ja sen jälkeen alankomaalaisessa PSV Eindhovenissa (2005–2011), josta hän siirtyi englantilaisen Manchester Unitedin alle 18-vuotiaiden joukkueeseen. Kesällä 2013 hänet nostettiin alle 21-vuotiaiden joukkueeseen. Virallisessa edustusjoukkueen ottelussa Pereira teki ensiesiintymisensä 26. elokuuta 2014, kun seura kohtasi Liigacupissa Milton Keynes Donsin. Ensimmäisen Valioliigan ottelunsa Pereira pelasi 15. maaliskuuta 2015 Manchester Unitedin voittaessa Tottenham Hotspurin kotonaan 3–0.


title: Andreas Pereira

text: Pereira edusti Belgian alle 15-, alle 16- ja alle 17-vuotiaiden maajoukkueita, mutta vaihtoi alle 20-vuotiaiden tasolla Brasilian joukkueeseen.


title: Andreas Pereira

text: Myös Pereiran isä Marcos Pereira oli jalkapalloammattilainen, joka pelasi suurimman osan urastaan Belgiassa ja edusti Lommel Unitedin edustusjoukkuetta pojan aloittaessa jalkapallon seurassa.


title: Rip-Off Dokumento

text: Rip-Off Dokumento on vuonna 1996 ilmestynyt Deep Turtlen kokoelma-albumi, joka sisältää yhtyeen vuosina 1991–1994 singleillä ja EP-levyillä julkaistun materiaalin sekä ennenjulkaisemattoman kappaleen "Kotona hissukseen".


title: Claus Jensen

text: Claus Jensen (s. 29. huhtikuuta 1977 Nykøbing Falster) on entinen tanskalainen jalkapalloilija. Hänen pelipaikkansa oli hyökkäävä keskikenttäpelaaja.


title: Claus Jensen

text: Jensen nousi Tanskan Superliigaan kaudella 1995–1996 Næstvedin joukkueessa, jossa hän pelasi kauden aikana neljä ottelua. Seuraavat kaksi kautta hän edusti samassa sarjassa pelaavaa Lyngbytä 62 sarjaottelun verran. Kesällä 1998 Jensen siirtyi Englannin 1. divisioonaa pelaavaan Bolton Wanderersiin. Siellä hän pelasi kaksi kautta ja yhteensä 86 sarjaottelua, kunnes siirtyi kesällä 2000 Valioliigassa pelaavaan Charlton Athleticiin. Jensen pelasi Charltonissa neljä kautta ja 122 liigaottelua ja siirtyi sen jälkeen jatkamaan Valioliiga-uraansa Fulhamissa. Fulhamia hän edusti kolmen kauden ajan pelaten 35 sarjaottelua. Jensenin peliura päättyi kauteen 2006–2007. Yhteensä hän pelasi urallaan 66 ottelua Tanskan Superliigassa, 86 ottelua Englannin 1. divisioonassa ja 157 ottelua Englannin Valioliigassa.


title: Claus Jensen

text: Tanskan maajoukkueessa Jensen pelasi 47 ottelua ja teki kahdeksan maalia vuosina 2000–2007. Alle 19-vuotiaiden maajoukkueessa hän pelasi yhden ja alle 21-vuotiaiden maajoukkueessa 18 ottelua. Aikuisten arvokisoissa Jensen oli mukana kahdesti – MM-kilpailuissa 2002 ja EM-kilpailuissa 2004.


title: Veikko M. Hämäläinen

text: Veikko Matias (Matti) Hämäläinen (s. 13. syyskuuta 1926 Siilinjärvi) on suomalainen lakimies, joka on toiminut urallaan muun muassa Kouvolan hovioikeuden presidenttinä, oikeusneuvoksena sekä tuomarina valtakunnanoikeudessa.


title: Lokalahden kirkko

text: Lokalahden kirkko on Uudenkaupungin Lokalahdella sijaitseva Johan Höckertin suunnittelema 1763 valmistunut puinen torniton pitkäkirkko. Kirkossa on kolmisärmäinen aumattu kuori ja pitkillä sivuilla runkohuonetta matalammat ja kapeammat kylkiäiset. Pohjoispäädyssä on sakasti ja eteläpäädyssä asehuone, sisäänkäynti on länsipuolelta asehuoneen kautta. Kirkkosali on yksilaivainen, sisäkatto on laudoitettu tynnyriholvi, jonka alla on vanhempi lautaholvaus. Kirkon pinta-ala on 280 neliötä ja siinä on istumapaikkoja 400 hengelle. Kirkkoa on korjattu 1859-1869 Georg Theodor Chiewitzin suunnitelman mukaan, samoin kuin 1894 ja 1925. Se restauroitiin Totti Soran johdolla 1950-luvulla. Kirkon alttarilla oleva krusifiksi on vuodelta 1835, kirkossa on lisäksi useita keskiaikaisia puuveistoksia. Erillinen kellotapuli valmistui 1630-luvulla valmistuneen kirkon tapuliksi, sitä uusittiin 1655 ja nykyinen muoto on peräisin vuodelta 1728 eli nykyistä kirkkoa edeltäneeltä ajalta. Pohjaltaan nelikulmaisen ylöspäin kapenevan tapulin harjalla on pyramidikatto, kellot ovat vuosilta 1691 ja 1866. Kirkon viereisen hautausmaan sankaripatsaan on veistänyt Jussi Vikainen. Hautausmaalla on lisäksi Suomen sisällissodassa kaatuneiden muistopatsas. Suomen sodan 17.-18. syyskuuta 1808 käydyssä Lokalahden taistelussa kaatuneiden haudat ovat kirkkoa vastapäätä tien toisella puolella.


title: Lopen kirkko

text: Lopen kirkko on Lopella sijaitseva Konstantin Kiseleffin ja Elia Heikelin suunnittelema tyyliltään uusgotiikkaa edustava, vuosina 1885–1888 punatiilestä rakennettu päätytornillinen, tasavartinen ja sisäviisteinen ristikirkko. Alttaripäädyssä on särmikäs sakasti. Runkohuonetta kapeampi torni on kolmikerroksinen ja sen kellot ovat vuosilta 1926 ja 1958. Kirkon seinillä on goottilaistyyliset pilasterit, ikkunat ovat pyörökaariset. Kirkon päädyissä on ristikomerot, joissa on pyöröikkunat. Ulkokatteena ovat satulakatot, sisällä taas tiilipilarien kannattelema tasakatto. Kirkko paloi vuonna 1914 ja sen sisätilat uusittiin Ilmari Launiksen johdolla vuosina 1920–1921, peruskorjaus tehtiin vuosina 1949–1950. Kirkon pinta-ala on 840 neliötä ja siinä on istumapaikkoja 800 hengelle. Alttaritaulun "Vuorisaarna" maalasi taiteilija Kaapo Wirtanen vuonna 1929 tai 1928, ja vanha Felix Frangin maalaama alttaritaulu vuodelta 1901 on kirkon musiikkisalissa. Kirkon ensimmäiset 21-äänikertaiset urut valmisti Kangasalan urkutehdas vuonna 1926, joka uudisti ne 19-äänikertaisiksi vuonna 1959. Nykyiset 29-äänikertaiset urut vuodelta 1988 ovat tanskalaisen Christensen & Sønnerin valmistamat. Lopen kirkko toimii kesäisin tiekirkkona.


title: Outi Merisalo

text: Outi Merisalo on suomalainen kielentutkija, joka toimii romaanisen filologian professorina Jyväskylän yliopistossa. Hän on erikoistunut keskiajalla tehtyjen käsikirjoitusten tutkimiseen.


title: Outi Merisalo

text: Merisalo kävi Vuosaaren yhteiskoulun ja alkoi 1977 opiskella Helsingin yliopistossa romaanista filologiaa, latinan kieltä ja Rooman kirjallisuutta, kreikan kieltä ja kirjallisuutta sekä englantilaista filologiaa. Hänen vuonna 1988 valmistunut väitöskirjansa käsitteli 1200-luvun poitoulaisia kansankielisiä asiakirjoja, niiden kirjurien käsialoja, heidän käyttämiään kirjoitusasuja ja asiakirjojen materiaalisia piirteitä. Vuosina 1987–1991 Meritalo tutki italialaista renessanssia Poggio Bracciolinin (1380–1459) innoittamana.


title: Outi Merisalo

text: Jyväskylän yliopiston professuurin lisäksi Merisalolla on dosentuuri Helsingin yliopistossa ja Åbo Akademissa.


title: Outi Merisalo

text: Vuonna 2015 Merisalo sai Saksan liittotasavallan ansioristin nauhan kera ansioistaan Saksan ja Suomen välisten tiedeyhteyksien rakentajana. Erityisen merkittävänä nähtiin hänen panoksensa suomalaisten Humboldt-stipendiaattien alumnijärjestön, Suomen Alexander von Humboldt -klubin toimintaan sen puheenjohtajana vuodesta 2006.


title: Gudbrandsdalslågen

text: Gudbrandsdalslågen eli Lågen on 204 kilometriä pitkä joki Norjassa.


title: Gudbrandsdalslågen

text: Gudbrandsdalslågen alkaa Lesjaskogsvatnet-järvestä ja päättyy Mjøsaan Lillehammerissa.


title: Ilojärvi (Tammela)

text: Ilojärvi on Kanta-Hämeessä Tammelassa Lautaportaalla sijaitseva järvi, joka kuuluu Kokemäenjoen vesistön Loimijoen valuma-alueella Pyhäjärven alueeseen. Järvi kuuluu Myllyjoen valuma-alueella Pehkijärveen laskevaan Vaihijoen valuma-alueeseen.


title: Ilojärvi (Tammela)

text: Järven pinta-ala on 23 hehtaaria ja sen pituus on 800 metriä ja leveys 500 metriä. Siihen laskee luoteesta Liesjärven ja Verikkään yhteinen laskujoki Liesjärvenoja ja koillisesta Pitkäjärvestä Latoniitunoja. Ilojärvi on lähes kokonaan soiden ympäröimä ja siihen laskevat monet suo-ojat. Järven luusua sijaitsee järven etelärannalla, josta saa alkuunsa 9,4 kilometriä pitkä Susikkaanjoki, joka laskee Vaihijokena Pehkijärveen.


title: Ilojärvi (Tammela)

text: Järven rantaviiva on 2,3 kilometriä pitkä ja sen ranta on pääosin ojitettua suomaastoa, mutta kolmessa kohdassa on moreenipohjaista metsämaastoa. Länsipuolen suo on nimeltään Leenanportaansuo. Koillisrannalla on kolme loma-asuntoa ja itärannalla loma-asuntoja ja maatila. Näille kohteille johtaa tiet Susikkaan kylästä ja seututieltä 283.


title: Teurajärvi (Tammela)

text: Teurajärvi on Kanta-Hämeessä Tammelassa Lautaportaalla sijaitseva järvi, joka kuuluu Kokemäenjoen vesistön Loimijoen valuma-alueella Pyhäjärven alueeseen. Järvi kuuluu Myllyjoen valuma-alueella Pehkijärveen laskevaan Vaihijoen valuma-alueeseen.


title: Teurajärvi (Tammela)

text: Järven pinta-ala on 33 hehtaaria ja sen pituus on 1000 metriä ja leveys 450 metriä. Siihen laskee vain suo- ja metsäojia. Järven luusua sijaitsee järven etelärannalla, josta saa alkuunsa kaksi kilometriä pitkä Teurajärvenoja, joka yhtyy Susikkaanjokeen.


title: Teurajärvi (Tammela)

text: Järven rantaviiva on 3,7 kilometriä pitkä ja sen ranta on pääosin moreeni- ja kalliopohjaista metsämaastoa. Sen itä- ja länsirannalla on rantaan päättyvää suota. Järvessä on kuusi saarta, joita ovat Pitkäsaari, Isosaari ja Perunasaari. Rannoilla on runsaasti loma-asuntoja, joille johtaa tiet seutitieltä 283 ja Susikkaalta tulevalta yhdystieltä 2843.


title: Teurajärvi (Tammela)

text: Teurajärvi on ollut mukana Tammelassa käynnistetyissä järvien tutkimus ja kunnostustoimien hankkeissa. Teurajärvi on lievästi rehevöitynyt sillä perusteella, että esimerkiksi sen näkösyvyys latvajärvenä on vain 0,5 metriä ja sen veden happipitoisuus on syvemmällä alentunut.


title: Kaitalammi (Tammelan Susikas)

text: Kaitalammi on Kanta-Hämeessä Tammelassa Lautaportaalla sijaitseva järvi, joka kuuluu Kokemäenjoen vesistön Loimijoen valuma-alueella Pyhäjärven alueeseen. Järvi kuuluu Myllyjoen valuma-alueella Pehkijärveen laskevaan Vaihijoen valuma-alueeseen.


title: Kaitalammi (Tammelan Susikas)

text: Järven pinta-ala on 5,8 hehtaaria ja sen pituus on 650 metriä ja leveys 130 metriä. Järven rantaviiva on 1,4 kilometriä pitkä ja sen ranta on pääosin moreeni- ja kalliopohjaista metsämaastoa. Sen itäpuolella on noin 40 metriä korkeampi Kaitalamminvuori. Järveen ei laske ojia, mutta pohjoispään suo-oja johtavat liikaveden Susikkaanjokeen, joka virtaa Leenanportaansuon eteläosassa.


title: Kaitalammi (Tammelan Susikas)

text: Itärannalla sijaitsee neljä loma-asuntoa ja vastarannalla viides. Länsirannalla on Tammelan seurakunnan leirikeskus.


title: Liesjärvi (Tammelan Susikas)

text: Liesjärvi eli Pikku-Liesjärvi on Kanta-Hämeessä Tammelassa sijaitseva järvi, joka kuuluu Kokemäenjoen vesistön Loimijoen valuma-alueella Pyhäjärven alueeseen. Järvi kuuluu Myllyjoen valuma-alueella Pehkijärveen laskevaan Vaihijoen valuma-alueeseen.


title: Liesjärvi (Tammelan Susikas)

text: Järven pinta-ala on 89 hehtaaria ja sen pituus on 1,9 kilometriä ja leveys 900 metriä. Siihen laskee luokuisia suo- ja metsäojia. Yksi niistä tuo suolapareesta vettä Letonpään lahteen. Järven pohjoisosat vaikuttavat umpeenkasvun muotoilemilta. Järven luusua sijaitsee järven kaakkoisrannalla, josta saa alkuunsa 1,1 kilometriä pitkä Liesjärvenoja, joka laskee Ilojärveen.


title: Liesjärvi (Tammelan Susikas)

text: Järven rantaviiva on 5,8 kilometriä pitkä ja sen ranta on pääosin moreenipohjaista metsämaastoa. Etenkin pohjoisosan rannat ovat soistuneita, mutta suota esiintyy myös lounais- ja länsirannoilla. Järvi muuten saareton, mutta eteläosassa sijaitsee ainakin kolme pientä luontaista saarta. Rannoilla on runsaasti loma-asuntoja, joille johtaa tiet seututieltä 283.


title: Liesjärvi (Tammelan Susikas)

text: Järven eteläpään alueita on vallattu geologisia tutkimuksia silmällä pitäen. Kalliossa on kultaa ja arseenia kohonneina pitoisuuksina.


title: Verikäs (Tammelan Susikas)

text: Verikäs on Kanta-Hämeessä Tammelassa sijaitseva järvi, joka kuuluu Kokemäenjoen vesistön Loimijoen valuma-alueella Pyhäjärven alueeseen. Järvi kuuluu Myllyjoen valuma-alueella Pehkijärveen laskevaan Vaihijoen valuma-alueeseen.


title: Verikäs (Tammelan Susikas)

text: Tammelassa on toinenkin Verikäs Ojajärven länsipuolella.


title: Verikäs (Tammelan Susikas)

text: Järven pinta-ala on 10 hehtaaria ja sen pituus on 650 metriä ja leveys 300 metriä. Siihen laskee muutama suo-oja, joista yksi tuo Kenkälammin vesiä. Järven luusua sijaitsee järven etelärannalla, josta saa alkuunsa 1,4 metriä pitkä ja suoraksi kaivettu Verikkäänoja, joka yhtyy Liesjärvenojaan ennen laskemistaan Ilojärveen.


title: Verikäs (Tammelan Susikas)

text: Järven rantaviiva on 1,8 kilometriä pitkä ja sen ranta on puoliksi moreeni- ja kalliopohjaista metsämaastoa ja puoliksi suomaata. Järveä rajaa pohjoistesta pitkä ja kapea harjujakso, jonka toiselle puolelle jää Lunkinjärvi. Eteläpuolelta sen ohittaa läheltä seututie 283. Rannoille ja etenkin harjulle on rakennettu lukuisia loma-asuntoja.


title: Verikäs (Tammelan Susikas)

text: Verikäs on ollut mukana Tammelassa käynnistetyissä järvien tutkimus ja kunnostustoimien hankkeissa.


title: Verikäs (Tammelan Susikas)

text: Vuoden 1884 Senaatin kartastossa järven nimi kirjoitettiin "Wierikäs järvi".


title: Kenkälammi

text: Kenkälammi on Kanta-Hämeessä Tammelassa sijaitseva järvi, joka kuuluu Kokemäenjoen vesistön Loimijoen valuma-alueella Pyhäjärven alueeseen. Järvi kuuluu Myllyjoen valuma-alueella Pehkijärveen laskevaan Vaihijoen valuma-alueeseen.


title: Kenkälammi

text: Järven pinta-ala on 1,1 hehtaaria ja sen pituus on 150 metriä ja leveys 150 metriä ja se on muodoltaan kuin "käyrä makkara". Siihen laskee pari suo-ojaa. Järven luusua sijaitsee järven pohjoisrannalla, josta saa alkuunsa 700 metriä pitkä suo-oja Verikkääseen.


title: Kenkälammi

text: Järven rantaviiva on 0,51 kilometriä pitkä ja sen ranta on moreenipohjaista metsämaaston ympäröimää suota. Pitkä ja kapea harjujakso sivuaa sitä pohjoisesta ja erottaa sen Lunkinjärvestä. Rantojen läheisyyteen on rakennettu kolme loma-asuntoa, joille pääsee seututieltä 283.


title: Rannikko (täsmennyssivu)

text: Rannikko voi tarkoittaa ainakin seuraavia:


title: Guanidiininitraatti

text: Guanidiininitraatti (CHNNO) on guanidiinin nitraattisuola. Yhdistettä käytetään muun muassa räjähdysaineiden valmistuksessa.


title: Guanidiininitraatti

text: Guanidiininitraatti on huoneenlämpötilassa valkoista kiteistä ainetta. Se liukenee hyvin veteen ja alkoholeihin ja heikommin dietyylieetteriin tai asetoniin. Muiden nitraattien tavoin guanidiininitraatti on voimakas hapetin. Yhdiste voi helposti räjähtää kuumennettaessa ja myös iskun tai tärähdyksen vaikutuksesta.


title: Guanidiininitraatti

text: Tyypillisimmin guanidiininitraattia valmistetaan kalsiumsyanamidin, syanamidin tai disyandiamidin ja ammoniumnitraatin välisellä reaktiolla. Korkealla saannolla sitä voidaan valmistaa kuumentamalla urean ja ammoniumnitraatin vesiliuoksia. Muodostuva tuote puhdistetaan kiteyttämällä jäähtyneestä liuoksesta. Guanidiininitraatin valmistusprosessi on tyypillisesti jatkuvatoiminen prosessi.


title: Guanidiininitraatti

text: Guanidiininitraattia voidaan käyttää seosräjähteissä, kaasua synnyttävänä aineena autojen turvatyynyissä ja polttoaineena pyrotekniikassa. Kuumennettaessa guanidiininitraattia väkevän rikkihapon läsnä ollessa muodostuu nitroguanidiinia. Ainetta voidaan käyttää myös desinfiointiin ja valokuvien kehitykseen tarvittavana kemikaalina.


title: Idoli (veistos)

text: Idoli on Kimmo Pyykön alumiiniveistos vuodelta 1977. Teos on Kansallisgallerian kokoelmissa. Teoksessa torsomainen nainen, jonka vartalo on korvattu suorakaiteenmuotoisella peilaavalla pinnalla, istuu väärinpäin käännetyssä tuolissa savuke kädessään. Mallina on toiminut taiteilijan vaimo.


title: Colwyn Bay

text: Colwyn Bay () on pikkukaupunki Walesin pohjoisrannikolla Conwyn kreivikunnassa. Vuoden 2011 väestönlaskennassa kaupungin asukasluku vuonna 2016 oli 28 247. Kaupunki on ollut perinteinen lomanviettopaikka Britanniassa jo vuosisadan alussa.


title: Colwyn Bay

text: Kuulusia Colwyn Baystä kotoisin oleva henkilöitä ovat muun muassa Timothy Dalton (s. 21. maaliskuuta 1946) esitti James Bondia sekä Terence Graham Parry "Terry" Jones (s. 1. helmikuuta 1942) oli Monty Pythonin jäsen.


title: Aurora Reinhard

text:
Aurora Reinhard (s. 1975), on helsinkiläinen kuvataiteilija, joka videon, valokuvan ja kuvanveiston keinoin käsittelee sukupuolikysymyksiä ja sukupuolisten stereotypioiden esittämistä yhteiskunnassamme.
Hän on valmistunut taiteen maisteriksi Kuvataideakatemiasta 2003, lisäksi hän on opiskellut valokuvausta Gothenburgin yliopistossa ja International Center of Photography:ssa New Yorkissa. Reinhardin töitä on ollut esillä ympäri maailmaa, muun muassa Shedhallessa, Zürichissä; Fridericianumissa, Kasselissa; Ludwig Museumissa, Kölnissä sekä Platform Garantissa, Istanbulissa.


title: Aurora Reinhard

text: Reinhardin kokeellinen dokumentti "Boygirl" (2002) voitti kansainvälisen mediataidepalkinnon, jonka myönsi saksalainen ZKM Center for Art and Media Karlsruhe.


title: Aurora Reinhard

text: Reinhardin töitä on esillä muun muassa Kiasman, Amos Andersonin taidemuseon sekä Berliinin Deutsches Historisches Museumin kokoelmissa.


title: Aurora Reinhard

text: Lokakuussa 2018 Reinhard nimettiin kuvataidepalkinto Ars Fennica 2019 ehdokkaaksi.


title: Aurora Reinhard

text: Näyttelyjulkaisujen lisäksi Reinhard on julkaissut yhdessä tutkija Minna Torpan kanssa teoksen Kruunuvuoren huvila-alueesta.


title: Tin Jedvaj

text: Tin Jedvaj (s. 28. marraskuuta 1995 Zagreb) on kroatialainen jalkapalloilija, pelipaikaltaan puolustaja. Hän edustaa Bundesliigassa pelaavaa Bayer Leverkusenia.


title: Tin Jedvaj

text: Debyyttinsä Kroatian A-maajoukkueessa Jedvaj teki syyskuussa 2014 Kyprosta vastaan.


title: Tin Jedvaj

text: Jedvaj'n isä Zdenko Jedvaj on myös entinen ammattilaisjalkapalloilija.


title: Lauritsalan kanavasilta

text: Lauritsalan kanavasilta on Saimaan kanavan ylittävä silta Lappeenrannassa. Se sijaitsee Lauritsalan ja Kanavansuun kaupunginosien välillä noin kilometri kanavan Saimaalta katsoen ensimmäisen sulun eli Mälkiän sulun pohjoispuolella.


title: Lauritsalan kanavasilta

text: Sillalla kulkee kaksikaistainen Muukontie eli yhdystie 4071 Lauritsalasta Muukkoon sekä yhdistetty pyörätie ja jalkakäytävä. Kanavan lisäksi sillan alittavat kanavaa mukailevat Läntinen kanavatie ja Kanavansuunranta. Sillan vuorokautinen liikennemäärä on noin 6 000 ajoneuvoa. Silta on rakenteeltaan kotelopalkkisilta, ja se on pituudeltaan 221,2 metriä ja leveydeltään 11,7 metriä. Sillan alituskorkeus kanavassa on 25,2 metriä.


title: Lauritsalan kanavasilta

text: Silta rakennettiin vuonna 1967. Sen eteläpuolella on rautatiesilta, jolla kulkee Karjalan rata. 1940- ja 1950-lukujen vaihteessa paikalla oli vain rautatiesilta ja maantieyhteys kanavan yli kulki pohjoisempana lähempänä kanavansuuta.


title: Lauritsalan kanavasilta

text: Silta korjataan vuonna 2015, jolloin uusitaan sillan pintarakenteet, vesieristeet, kaiteet ja liikuntasaumalaitteet sekä levennetään kevyen liikenteen väylää.


title: Elis Sinistö

text: Elis Sinistö (1912–2004) oli suomalainen ITE-taiteen tekijä ja tanssija. Hän rakensi Kirkkonummelle kierrätysmateriaaleista Villa Mehun. Hän teki yhteistyötä valokuvaaja Jan Kailan kanssa.


title: Deklaratiivinen ohjelmointi

text: Deklaratiivinen ohjelmointi on ohjelmointiparadigma, joka on imperatiivisen ohjelmoinnin vastakohta.


title: Deklaratiivinen ohjelmointi

text: Deklaratiivisessa ohjelmoinnissa ongelma ratkaistaan esittämällä haluttu ratkaisu tai tila varsinaisen algoritmin sijaan. Myös termiä käytetään tämän tyyppisestä ohjelmoinnista.


title: Deklaratiivinen ohjelmointi

text: Deklaratiivisen ohjelmoinnin kehitykseen on vaikuttanut muun muassa tekoälytutkimus.


title: Deklaratiivinen ohjelmointi

text: Kyselykielet kuten relaatiotietokantojen SQL ja XQuery ovat yleisimpiä deklaratiivisia kieliä. Myös säännöllisen lausekkeen () kielet ovat deklaratiivisia.


title: Deklaratiivinen ohjelmointi

text: Deklaratiivisessä kielessä monet imperatiivisen ohjelmointikielen tyypilliset piirteet puuttuvat tai ne ovat "implisiittisiä".


title: Deklaratiivinen ohjelmointi

text: Esimerkkejä SQL-kielen avulla eroavaisuuksista:


title: Deklaratiivinen ohjelmointi

text: Poikkeuksena ylläolevasta tietokantaproseduurit, joita tehdään esimerkiksi PL/SQL kielellä.


title: Deklaratiivinen ohjelmointi

text: Funktionaalinen ohjelmointi voidaan käsittää deklaratiivisen ohjelmoinnin lajikkeeksi.


title: Timo Salo (kirjailija)

text: Timo Salo (s. 4. huhtikuuta 1973, Vimpeli) on helsinkiläinen runoilija ja aforistikko. Salon esikoiskokoelma "Epätietokirja" ilmestyi vuonna 2009. Hän on tutkinut taiteiden rajapintoja liittämällä runo- ja aforismiesityksiinsä improvisoitua sokkopiirtämistä (hiilellä paperille) siten, että vain yleisö näkee prosessin ja tuloksen.


title: Timo Salo (kirjailija)

text: Timo Salo on opiskellut Teknillisessä korkeakoulussa arkkitehtuuria ja Helsingin yliopistossa teoreettista filosofiaa. Hän vastaa kirjojen graafisesta suunnittelusta mm. Suomen aforismiyhdistyksen Pilke-sarjassa.


title: Timo Salo (kirjailija)

text: Salon tuotantoa on julkaistu myös Nuoressa voimassa, Tuli & Savussa, Parnassossa ja Nokturno.org:ssa.


title: Edsbron kirkko

text: Edsbron kirkko on Ruotsissa Norrtäljen kunnassa sijaitseva kirkkorakennus. Kirkon runkohuone on peräisin 1200-luvulta ja sakaristo 1300-luvulta. Kuori siirrettiin 1400-luvulla itäpuolelle. Muuten kirkko on rakennettu harmaakivestä, mutta kuorin lisärakennus on tehty tiilistä. Sisätilojen maalaukset ovat vuodelta 1625 ja ne on lahjoittanut Lilliesparren perhe. Kastemalja on peräisin keskiajalta.


title: Timo Salo

text: Timo Salo -nimisiä henkilöitä ovat:


title: Blidön kirkko

text: Blidön kirkko on Ruotsissa Norrtäljen kunnassa sijaitseva kirkkorakennus. Se on rakennettu vuonna 1856. Aikaisemmin Blidössä on sijainnut kappeli ja kartanon omistajan Eric Leijonhufvudin 1600-luvun puolivälissä rahoittama vanha kirkko. Kellotapuli on rakennettu vuonna 1744.


title: Anssi Pulkkinen

text: Anssi Pulkkinen (s. 1982) on suomalainen kuvanveistäjä ja videotaiteilija. Hän on opiskellut Kuvataideakatemiassa ja Aalto-yliopistossa. 2015 Pulkkinen valittiin nykytaiteen residenssiohjelmaan Brysselissä, Belgiassa. Tällä hetkellä hän tekee kuvataiteen tohtorintutkimusta Taideyliopiston Kuvataideakatemiassa. Keväästä 2016 alkaen Pulkkinen on myös toiminut Suomen Kuvanveistäjäliiton puheenjohtajana.


title: Anssi Pulkkinen

text: Hänen Taneli Rautiaisen kanssa tekemänsä teos "Dialog" on Kiasman kokoelmissa. Keväällä 2016 Pulkkisen teosehdotus Discomposition (With a Grid) palkittiin Kiasman kansainvälisessä taidekilpailussa.


title: Toivo Helojärvi

text: Toivo Adolf Helojärvi (20. toukokuuta 1891 Savonranta – 30. marraskuuta 1960) oli suomalainen kansakoulunopettaja, toimittaja ja Maalaisliiton puoluesihteeri.


title: Toivo Helojärvi

text: Helojärven vanhemmat olivat kauppias Erik Hendolin ja Anna Hällström. Helojärvi valmistui kansakoulunopettajaksi 1914 ja toimi opettajana Hollolassa, Sippolassa ja Säkkijärvellä 1914–1918. Hän oli Maaseutu-lehden toimittajana Haminassa 1918–1926, toimi Maalaisliiton puoluesihteerinä 1927–1943 ja oli viimeksi Helsingin Sanomain levikkipäällikkönä vuodesta 1944 alkaen.


title: Toivo Helojärvi

text: Helojärvi oli Maalaisliiton Helsingin paikallisosaston puheenjohtajana 1929-1844, Maalaisliiton sanomalehtimiesyhdistyksen johtokunnan jäsenenä 1924–1944 ja yhdistyksen puheenjohtajana 1932–1933 sekä Suomen sanomalehtimiesten liiton hallituksen jäsenenä 1932–1933.


title: Elina Autio

text: Elina Autio (s. 1985) on vuonna 2014 Taideyliopiston Kuvataideakatemiasta valmistunut taiteilija. Hän on opiskellut Suomen lisäksi Münchenin taidekorkeakoulussa (2012–2013). Hänen töitään on nähtävissä muun muassa seuraavissa kokoelmissa: Kansallisgalleria, Kiasma, Suomen Kuvataideakatemia ja Suomen Taideyhdistys. Autio asuu ja työskentelee Leppävirralla.


title: Lähteenoja

text: Lähteenoja on suomalainen sukunimi ja se on ainakin seuraavien henkilöiden sukunimi.


title: Marjaana Kella

text:
Marjaana Kella (s. 6. toukokuuta 1961 Orimattila) on suomalainen valokuvataiteilija ja professori. Hänen teoksiaan on ollut esillä useissa kotimaisissa sekä kansainvälisissä yksityis- ja ryhmänäyttelyissä. Kella opiskeli vuosina 1985 - 1986 Vapaassa taidekoulussa ja vuosina 1987 - 1993 valokuvausta Taideteollisessa korkeakoulussa. Kellan teoksia on muun muassa Suomen valokuvataiteen museon ja Kiasman kokoelmissa.
Kella on toiminut opetustehtävissä 1990-luvulta lähtien. Vuodesta 2011 hän on toiminut Kuvataideakatemian Tila-aikataiteiden koulutusohjelman nykytaiteen ja valokuvauksen lehtorina. Kella väitteli vuonna 2014 Aalto-yliopistosta valokuvan alalta. Hänen väitöskirjansa otsikko oli Käännöksiä - maisema, kasvot ja esittäminen valokuvassa. Vuonna 2014 Kella nimettiin Kuvataideakatemian varadekaaniksi.


title: Räjähtävä tyhjyys

text: Räjähtävä tyhjyys on kenraaliluutnantti Veikko Koppisen (1910-1993) salanimellä "Viljami Korpi" kirjoittama romaani sissisodasta miehitetyssä Suomessa. Romaanin julkaiseminen kiellettiin käsikirjoituksen valmistumisajankohtana 1950-luvulla ja käsikirjoitus liitettiin maanpuolustuskorkeakoulun kirjaston kokoelmiin. Teoksen toimitti käsikirjoituksen pohjalta Marko Palokangas ja se julkaistiin vuonna 2012.


title: Räjähtävä tyhjyys

text: Romaanin kirjoittaminen niveltyi tuolloin Taistelukoulun johtajan apulaisena toimineen everstiluutnantti Koppisen työhön hänen laatiessaan Puolustusvoimia varten "Sissikoulutusoppaan" (1956) ja "Sissiohjesäännön" (1957).


title: Räjähtävä tyhjyys

text: Romaanilla onkin myös oppimateriaalin luonnetta, tekstiin sisältyy lukuisia esimerkkejä sissitaktiikan järjestelyistä ja rakennelmista. Osa tekstistä on lainattu sissikoulutusoppaasta ja -ohjesäännöstä. Esimerkiksi luvun "Tuhat kertaa tuhat eli miljoona" alussa kuvataan havainnollisesti piilopoteron rakentaminen.


title: Räjähtävä tyhjyys

text:
Kirjallisesti "Räjähtävä tyhjyys" liittyy 1950-luvun poikakirjaperinteeseen, mikä huomattiin myös teoksen kritiikissä sen vihdoin ilmestyttyä vuonna 2012.
Romaanin teksti koostuu 22:sta luvusta. Näiden lisäksi teos sisältää maanpuolustuskorkeakoulun rehtorin, kenraalimajuri Vesa Tynkkysen kirjoittaman esipuheen sekä luvut Lukijalle ja Johdanto, jotka on kirjoittanut teoksen toimittaja. Romaanin luvut ovat:


title: Räjähtävä tyhjyys

text: Romaanin nimessä esiintyvä käsite "räjähtävä tyhjyys" viittaa sissisodassa vallitsevaan suhteeseen sissien ja vastustajan konventionaalisen armeijan välillä. Luvussa "Tyhjyyttä vastaan ei voi taistella" käsitettä esitellään seuraavasti: "Räjähtävä tyhjyys oli eversti Savukorven mielilausuma, jota hän menestyksellä käytti antaessaan taktillisia ohjeita alaisilleen sissipiirien komentajille siihen aikaan, kun kertausharjoituksissa koulutettiin sissijohtajia alueenpäälliköistä partionjohtajiin asti. 'Tyhjyyttä vastaan ei voi taistella, sitä ei voi ampua tykillä, ei sarja-automaatilla eikä pommittaa ilmasta raketeilla. Räjähtävä tyhjyys on viholliselle vääryyttä ja petosta, joka vie häneltä rohkeuden ja tekee tyhjäksi ja arvottomaksi vuosien koulutuksen, joka on aina perustunut kolmeen sanaan: vihollinen tuolla, toimikaa! Tätä perustaa ei sissisodassa ole.'"


title: Räjähtävä tyhjyys

text: "Räjähtävä tyhjyys" -käsite ei jäänyt käsikirjoituksen tekstiin. Marko Palokankaan mukaan siitä tuli osa upseeriston keskuudessa kulkevaa perinnettä, joskin siihen suhtauduttiin vaihtelevasti: Koppisen käsityksiä sissisodasta jotkut pitivät ennakkoluulottomina, toiset taas ajankohtaan (1950-1960-lukuihin) sopimattomina provokaatioina tai sissiromantiikan katteettomana viljelynä. Pääesikunnan virallinen asenne räjähtävään tyhjyyteen oli torjuva: termiä ei tullut käyttää julkisesti.


title: Tuula Närhinen

text: Tuula Närhinen (s. 1967) on helsinkiläinen kuvataiteilija. Närhinen käsittelee teoksissaan luontoa ja luonnonilmiöitä. Teoksissa näkyy taiteilijan, luonnon sekä kuvausvälineiden yhteistoiminta.. Hänen teoksensa ovat installaatioita, jotka koostuvat muun muassa valokuvista, piirustuksista ja veistoksista. Närhinen on käyttänyt valokuvauksessa muun muassa itse tekemiään neulanreikäkameroita.


title: Tuula Närhinen

text: Närhinen on valmistunut taiteenmaisteriksi Kuvataideakatemiasta 1999 ja arkkitehdiksi Teknillisestä korkeakoulusta 1998. Närhisen töitä on ollut esillä muun muassa Suomessa, Ranskassa ja Ruotsissa.


title: Tuula Närhinen

text: Närhinen on palkittu muun muassa vuonna 2005 1. palkinnolla eduskunnan lisärakennuksen taidekilpailussa ja vuonna 2010 2. palkinnolla kansainvälisessä Helene Schjerfbeck -muistomerkkikilpailussa Raaseporissa.


title: Tuula Närhinen

text: Kuvataiteen tohtorin väitöskirjassaan "Kuvatiede ja luonnontaide" Tuula Närhinen tarkastelee luonnontieteen kuvausmenetelmien tiedollisia ulottuvuuksia.


title: Lauri Happonen

text: Lauri Johannes "Cyanide" Happonen (s. 15. marraskuuta 1994 Porvoo) on suomalainen entinen League of Legends -videopeliammattilainen. Happonen pelasi Fnatic-joukkueessa vuosina 2011–2014, ja vuonna 2011 joukkue voitti League of Legendsin merkittävimmän vuosittaisen turnauksen: "Season 1 World Championship".


title: Lauri Happonen

text: Kun Happonen aloitti kilpapelaamisen, elektroninen urheilu oli ammattimaistumisen murrosvaiheessa ja aloittamassa valtavaa kasvua. Happonen tienasi kilpauransa aikana turnausvoitoillaan noin 100 000 euroa, ja vuonna 2015 Pelit-lehti kutsui häntä Suomen kaikkien aikojen menestyneimmäksi esports-pelaajaksi. Jo seuraavana vuonna Dota 2 -ammattilaisen Jesse Vainikan turnausvoitot ylittivät puoli miljoonaa euroa, ja vuonna 2018 Suomessa oli jo useita esports-monimiljonäärejä.


title: Lauri Happonen

text: Ennen ammattiuraansa Happonen pelasi muun muassa Company of Heroesia ja World of Warcraftia. Happonen oli jo tuolloin kilpailuhenkinen mutta varsin tavallinen pelaaja. Vuonna 2009 julkaistun League of Legendsin kilpailullisuuden taso oli Happoselle ennenkokematonta, mikä innosti häntä harjoittelemaan ja tulemaan paremmaksi.


title: Lauri Happonen

text: League of Legendsin ensimmäisen kauden alussa Happonen sijoittui korkealle pelin Elo-pisteytysjärjestelmässä. Happosen taitotaso ja kiinnostus huippupelaamiseen johtivat siihen, että lokakuussa 2010 Happonen tutustui Tim "WetDreaM" Buysseen, joka etsi joukkueeseensa taitavia pelaajia. Happonen liittyi Buyssen joukkueeseen samaan aikaan Enrique "xPeke" Cedeñon kanssa, josta myöhemmin tuli Happosen hyvä ystävä ja jonka kanssa Happonen päätyi pelaamaan koko kilpauransa ajan. Joukkue liittyi pieneen, yhden miehen ylläpitämään organisaatioon nimeltä Team-BIRTH.


title: Lauri Happonen

text: Tammikuussa 2011 Team-BIRTH-kokoonpano loikkasi ranskalaisen oSk Gaming -organisaation riveihin. Yhteistyötä ei kuitenkaan kestänyt kuin pari viikkoa, koska joukkueella heräsi epäluottamusta organisaation toimintaa kohtaan. Helmikuussa joukkue siirtyi osaksi saksalaista myRevenge-organisaatiota. Joukkue voitti IEM Season V -tapahtuman "League of Legends Invitational" -turnauksen, joka oli ensimmäinen ESL:n järjestämä League of Legends -offline-turnaus. Kyseessä oli myös Happosen ensimmäinen offline-turnaus, ja hän tapasi joukkuetoverinsa ensimmäistä kertaa livenä. Happonen ei itse pelannut finaalissa, koska joukkueen jungle-paikka oli jaettu hänen ja joukkueen kapteenin WetDreaMin kesken.


title: Lauri Happonen

text: Maaliskuussa 2011 myRevengen kokoonpano siirtyi Fnatic-organisaatiolle. Toukokuussa Fnatic osallistui World Championship -turnauksen EU-aluekarsintoihin ja pääsi kolmantena EU-joukkueena mukaan turnaukseen. Turnaus oli osana ruotsalaista DreamHack-lanitapahtumaa. Fnatic oli vähällä pudota turnauksesta jo ryhmävaiheessa, kun xPeke myöhästyi ensimmäisen päivän otteluista lentoviivästysten takia. Epatavallisen turnausrakenteen takia Fnatic kuitenkin pysyi mukana. Toisena ja kolmantena turnauspäivänä Fnatic palasi takaisin vahvana ja lopulta voitti turnauksen ja sen 50 000 US-dollarin pääpalkinnon. Happonen oli tällöin 16-vuotiaana joukkueen nuorin pelaaja. Myöhempinä vuosina LCS-sarjan ja World Championship -turnauksen ikäraja säädettiin 17 vuoteen.


title: Lauri Happonen

text: Fnatic osoitti ensimmäisen kauden aikana olevansa maailman kärkeä. League of Legends -skene oli kuitenkin vielä nuori, ja pelin pelaajamäärä jatkoi räjähdysmäistä kasvuaan. Jo seuraavan vuoden aikana Aasiasta nousi monta vahvaa joukkuetta kilpailemaan maailman parhaan joukkueen tittelistä. Vuosien 2011–2014 aikana Fnatic pysyi Euroopan huipputiimien joukossa ja esimerkiksi vuonna 2013 se pääsi World Championship -turnauksen semifinaaleihin. Jopa semifinaalipaikan rahapalkinto oli noussut 150 000 US-dollariin.


title: Lauri Happonen

text: Happonen ja xPeke erosivat Fnaticista joulukuussa 2014 ja Happonen ilmoitti lopettavansa ammattipelaajauransa. Happonen on myöhemmin todennut, että pitkät pelipäivät, suorituspaineet ja niihin liittyvä masennus olivat suuria syitä peliuran lopettamiselle. Pian eroamisen jälkeen xPeke perusti uuden joukkueen, Origenin. Puoli vuotta myöhemmin Happonen liittyi Origeniin varapelaajaksi, mutta hänen ei ollut tarkoitus pelata joukkueessa muuten kuin hätätapauksissa. Happosen LCS-sopimus Origenin riveissä päättyi toukokuussa 2017.


title: Lauri Happonen

text: Vuosina 2015–2016 Happonen suoratoisti Twitchissä ja teki League of Legends -aiheisia videoita Youtubeen. Happonen muutti Espanjaan vuonna 2015, ja siellä hän teki yhteistyötä Alvar "Araneae" Martínin, Fnaticin entisen valmentajan kanssa.


title: Lauri Happonen

text: Kilpapelaamisen jälkeen Happonen on kutsuttu useamman kerran vieraaksi EU LCS:n kisastudioon: neljästi vuonna 2015 sekä helmikuussa 2016. Kevään 2017 ajaksi Happonen muutti Origenin Berliinissä sijaitsevaan peliasuntoon joukkueen tueksi. Huhtikuussa Happonen kertoi, että hän haluaa tehdä työtä e-urheilun parissa myös jatkossa ja että hän punnitsee mahdollisia urasuuntauksiaan seuraavien kuukausien aikana. Happonen sanoi harkitsevansa jopa paluuta kilpapelaamiseen, jos hän kykenee saavuttamaan korkean taitotason ja oikean mentaliteetin. Elokuussa Happonen osallistui entisten ammattilaispelaajien Return of the Legends -turnaukseen Hongkongissa. Myöhemmin Happonen on kertonut, ettei hän ollut saavuttanut asettamiaan tavoitteita ja ettei hän aio jatkaa pelaajauraansa.


title: Lauri Happonen

text: Heinäkuussa 2018 Happonen alkoi juontaa Youtubessa julkaistavaa, peliteemaista META-ajankohtaisohjelmaa yhdessä Miisa “Naiades” Nuorgamin kanssa. META on osana Yle Kioski Gamingin tuotantoa. Työnsä ohessa Happonen opiskelee Suomessa.


title: Lauri Happonen

text: Happosen nimimerkki, Cyanide, viittaa Metallican samannimiseen kappaleeseen. Yhteys nimimerkin ja Happosen sukunimen välillä on hänen mukaansa koominen yhteensattuma. Uransa alussa Happonen pelasi nimellä CyanideFI, mutta hän pudotti maatunnuksen pian pois. Erottuaan Fnaticista Happonen muutti Twitter-nimimerkkinsä muotoon OGCyanide, joka on auki kirjoitettuna "Original Gangster Cyanide". Kaksi päivää myöhemmin Origen otti kirjaimet "OG" joukkueensa lyhenteeksi, mikä saattoi aiheuttaa sekaannusta joukkueen alkuaikoina.


title: Oleg Bryjak

text: Oleg Bryjak (; 27. lokakuuta 1960 Jezqazğan–24. maaliskuuta 2015 Le Vernet) oli kazakstanilais-saksalainen oopperalaulaja, sukujuuriltaan ukrainalainen.


title: Oleg Bryjak

text: Hän opiskeli Almatyn musiikkikonservatoriossa vuoteen 1984 asti. Hän asui Saksassa vuodesta 1991 ja oli äänialaltaan bassobaritoni.


title: Oleg Bryjak

text: Hän kuoli Germanwingsin lento 9525:n turmassa.


title: Havaijinkiipijä

text: Havaijinkiipijä ("Manucerthia mana") on peippojen heimoon kuuluva varpuslintu.


title: Havaijinkiipijä

text: Havaijinkiipijää tavataan Havaijin saarella. Vuosina 1976–1983 suoritetuissa tutkimuksissa lajin populaatioksi arvioitiin noin 12 500 yksilöä, mutta laji on tämän jälkeen vähentynyt. Havaijinkiipijä on luokiteltu erittäin uhanalaiseksi, koska sen levinneisyysalue on hyvin pieni ja pirstaloitunut, ja koska sitä uhkaa elinympäristöjen tuhoutuminen. Lisäksi sitä uhkaavat vieraslajit.


title: Mauinkiipijä

text: Mauinkiipijä ("Paroreomyza montana") on peippojen heimoon kuuluva varpuslintu.


title: Mauinkiipijä

text: Mauinkiipijää tavataan Havaijisaariin kuuluvalla Mauin saarella. Lajin populaatioksi arvioitiin vuonna 1997 noin 35 000 yksilöä. Kuitenkin PoliPoli State Parkissa sattuneen metsäpalon jälkeen kannan arvioitiin vähentyneen, ja kannanarvio vuonna 2012 oli 15 000–30 000 yksilöä. Laji on luokiteltu erittäin uhanalaiseksi, ja sitä uhkaavat eliympäristöjen tuhoutuminen, taudit ja vieraslajit.


title: Trollheimen

text: Trollheimen ("Peikkojen koti") on tunturiylänkö Keski-Norjassa Trondheimin eteläpuolella. Alue on saanut romanttisen nimensä vuonna 1880 matkailijoiden houkuttelemiseksi. Se rajoittuu etelässä Sunndaleniin, pohjoisessa Surnadaliin ja idässä Orkladaleniin. Sen länsiosassa sijaitsevan Innerdalenin ympäristössä on useita näyttäviä tuntureita. Trollheimen on upeaa retkeilyaluetta.


title: Trollheimen

text: Folldalin laakso jakaa alueen itä- ja länsiosaan. Itäosan tuntureita ovat Trollhetta (1 614 m), Blåhø (1 672 m), Blåøret (1 605 m), Svarthetta (1 548 m) ja Gjevilvasskammen (1 621 m). Länsiosan upeita tuntureita ovat sokeritopan muotoinen Innerdalstårnet (1 450 m), Trolla (1 850 m), Såtbakkollen (1 840 m), Tårnfjellet (1 605 m), Vinnufjell (1 816 m), Storsalen (1 799 m) ja Skardfjell (1 741 m).


title: Trollheimen

text: Alue tunnetaan harvinaisesta kasvillisuudestaan ja laaksojen ikivanhoista mäntymetsistään. Noin 1 160 neliökilometriä Trollheimistä on luonnonsuojelualueita. Niistä Innerdalen on Norjan vanhin luonnonsuojelualue, ja sen laaksoa on usein kuvattu Norjan kauneimmaksi.


title: Molokainkiipijä

text: Molokainkiipijä ("Paroreomyza flammea") on sukupuuttoon kuollut peippojen heimoon kuuluva varpuslintu.


title: Molokainkiipijä

text: Molokainkiipijää tavattiinn Havaijisaariin kuuluvalla Molokain saarella. Se oli yleinen vuonna 1907, mutta väheni nopeasti ja oli harvinainen 1930-luvulla. Viimeiset havainnot siitä tehtiin vuosina 1961–1963. Laji hävisi todennäköisesti elinympäristöjen tuhoutumisen ja vieraiden tautien takia.


title: Aleksander Saidelson

text:
Aleksander (Sender) Saidelson (3. syyskuuta 1887 Tallinna, Venäjä – 1953, Tallinna, Viron neuvostotasavalta, Neuvostoliitto) oli vironjuutalainen insinööri ja liikemies, joka perusti vuonna 1937 tervatehtaan Suonenjoelle. Hänet karkotettiin Suomesta vuoden 1938 lopussa vakoilijaksi epäiltynä. Saidelsonin tapaus palasi julkisuuteen, kun Yle Radio 1 esitti siihen liittyen syksyllä 2014 kaksi radiodokumenttia.
Saidelsonin äidinkieli oli venäjän lisäksi hän puhui sujuvasti saksaa ja englantia sekä ymmärsi ranskan, viron ja suomen kieliä.


title: Aleksander Saidelson

text: Saidelson oli kansalaisuudelta Viron kansalainen ja oli koulutukseltaan kemisti ja hän oli opiskellut Pietarin keisarillisessa kauppakorkeakoulussa sekä kemiaa Darmstadtissa Saksassa jossa hän valmistui vuonna 1912 kemianinsinööriksi.


title: Aleksander Saidelson

text: Saidelson saapui Suomeen ensimmäistä kertaa vuonna 1926. Suonenjoelle Saidelson saapui 11. helmikuuta vuonna 1937 tultuaan junalla Leningradista,Neuvostoliitosta, samassa junassa oli myös matkustajana silloinen ulkoministeri Rudolf Holsti.


title: Aleksander Saidelson

text: Saidelson vuokrasi Jauhomäen kylästä Tervala-nimisen tilan ja perusti "Suomen Destillaatti Oy" -nimisen yrityksen, joka tuotti puuntislausvalmisteita. Raaka-aineena käytettiin koivutuohta, jota poltettiin hapettomasti. Tehdas tuotti tuohitervaa eli tököttiä, mutta pääasiassa kuitenkin korvikepolttoainetta ja pilkkeitä.


title: Aleksander Saidelson

text: Tehtaassa työskenteli 2–5 työntekijää ja työnjohtajana oli suomalainen Taavetti Vehviläinen. Yhtiön vähemmistöosakkaina olivat paikalliset Kansallis-Osake-Pankin pankinjohtaja Erik (Erkki) Johannes Kaijärvi (1905–1967) . ja Suonenjoen asemapäällikkö Karl Fredrik Holm.


title: Aleksander Saidelson

text: Etsivä keskuspoliisi/Valpo kiinnostui Saidelsonin toimista 1938 ja kuulusteli häntä, koska Saidelsonia pidettiin hämäräperäisenä liikemiehenä ja häntä epäiltiin neuvostovakoojaksi. Saidelsonin oleskelulupahakemus hylättiin joulukuussa 1938 ja hänet karkotettiin Suomesta Viroon.


title: Aleksander Saidelson

text: Suonenjoen keväällä 1939 valmistunut tehdas saattoi kuitenkin lopulta aloittaa toimintaansa ja vuonna 1942 sen pääomistajiksi tulivat ulkomaalaisomistukselle asetettujen rajoitusten vuoksi Saidelsonin yhtiökumppani pankinjohtaja Erkki Kaijärvi ja hänen vaimonsa Siiri Kaijärvi.


title: Aleksander Saidelson

text: Tehtaan toiminta päättyi 1940-luvun lopulla ja vuonna 1951 entiseen tehdaskiinteistöön perustettiin puusepäntehdas. Samassa yhteydessä puuntislauksessa käytetyt laitteet myytiin Ahlströmin Varkauden tehtaille.


title: Aleksander Saidelson

text: Saidelson ei päässyt palamaan Suomeen lukuisista anomuksistaan huolimatta. Hän toimi Suomesta lähdettyään muun muassa toisen maailmansodan aikana Saratovin asetehtaan suunnittelijana Neuvostoliitossa.


title: Aleksander Saidelson

text: Saidelsonin vaimo Rosa (o.s. "Gutkin") jäi Tallinnaan ja joutui natsien tapetuksi. Saidelson palasi sodan jälkeen Viroon ja meni uusiin naimisiin ja asui viimeiset vuotensa omaisuutensa menettäneenä Tallinnassa.


title: Aleksander Saidelson

text: Saidelsonilla oli ensimmäisestä avioliitosta yksi lapsi Efim (Jefim) Saidelson joka oli syntynyt Tallinnassa vuonna 1920 .


title: Aleksander Saidelson

text: Saidelsonin tapaukseen liittyen on Yle Radio 1:n "Todellisia tarinoita" -sarjassa on esitetty syksyllä 2014 radiodokumentit "Herra Saidelson ja tervatehtaan salaisuus" sekä "Herra Saidelson ja mestarietsivät".


title: Sebastian Stahl

text: Sebastian Stahl (s. 20. syyskuuta 1978 Bonn, Länsi-Saksa) on saksalainen autourheilija. Kaudella 2014 hän kilpaili SEAT León Eurocupissa kahdessa osakilpailussa.


title: Sebastian Stahl

text: Stahl aloitti uransa vuonna 1988 kartingista. Vuonna 2004 hän voitti Saksan SEAT León Supercopan mestaruuden. Tuo mestaruus on hänen uransa ainoa kaikki luokat mukaan lukien. Huhtikuussa 2006 hän osallistui kahteen A1 Grand Prixin kilpailuun Saksan joukkueessa Shanghai International Circuitilla Kiinassa ollen 15:s ja 18:s. Marraskuussa 2014 Stahl osallistui kahteen SEAT León Supercupin kilpailuun Circuit de Catalunyalla ollen molemmissa 11:s.


title: Sebastian Stahl

text: Stahl esiintyi itsenään saksalaisen tv-ohjelman "Unter unsin" yhdessä jaksossa vuonna 2010.


title: Sebastian Stahl

text: Stahlin piti olla mukana Germanwingsin kohtalokkaalla lennolla 9525, mutta hän palasikin PR-kuvauksista Barcelonasta kotiin päivää aikaisemmin.


title: Sebastian Stahl

text: Stahlin äiti Barbara Stahl on nykyisin yhdessä Rolf Schumacherin kanssa. Rolf Schumacherin poikia, eli näin ollen Stahlin velipuolia, ovat Formula 1 -sarjan seitsenkertainen maailmanmestari Michael Schumacher ja samassa sarjassa kuusi osakilpailuvoittoa saavuttanut Ralf Schumacher.


title: Niko Kari

text: Niko Kari (s. 6. lokakuuta 1999 Hyvinkää) on suomalainen autourheilija. Häntä pidetään yhtenä Suomen lahjakkaimmista nuorista kuljettajista. Kari asuu Tuusulassa. Kaudella 2015 Kari kilpaili uudessa Pohjois-Euroopan SMP Formula 4 -sarjassa voittaen mestaruuden.. Kaudeksi 2016 Kari siirtyi ajamaan Euroopan Formula 3 -sarjaan Motopark-tallin väreissä. Kaksijakoisesti sujunut kausi päättyi sarjan 10. sijaan. Kari pääsi myös ajamaan Koiranen GP:n GP3-autolla kaksi osakilpailua ja siirtyi vakituisesti GP3-luokkaan kaudeksi 2017 Arden International -talliin.


title: Niko Kari

text: Kari aloitti kartingin vuonna 2009 ja ajoi ensimmäisen kilpailunsa seuraavana vuonna. Vuodet 2010–2013 hän kilpaili eri Suomen karting-luokissa ja vuonna 2014 ensimmäistä kertaa ulkomaisessa sarjassa, KF European -sarjassa. Suomen autourheiluliitto AKK-Motorsport valitsi Karin vuoden parhaaksi karting-kuljettajaksi vuosina 2013 ja 2014.


title: Niko Kari

text: Kaudeksi 2015 Kari siirtyi ensimmäiseen formulaluokkaansa, Koiranen Motorsportin järjestämään uuteen SMP Formula 4 -sarjaan. Syyskuussa 2015 Kari varmisti sarjan mestaruuden. Hän voitti kauden aikana seitsemän kilpailua ja sijoittui palkintokorokkeella 19 kilpailussa 21:stä.


title: Niko Kari

text: Joulukuussa 2015 Kari liittyi maineikkaaseen Red Bullin nuorten kuljettajien ohjelmaan, mutta sai sieltä potkut syksyllä 2017.


title: Niko Kari

text: Kaudella 2016 Kari ajoi Euroopan Formula 3 -sarjassa Motopark-tallissa kauden tulokkaana. Kari oli huhtikuussa Ranskassa ajetussa debyyttikilpailussaan kahdeksas. Toisessa lähdössä hän sijoittui 16:ksi oltuaan mukana pienessä kolarissa. Sateen liukastamassa Hungaroringillä ajetussa kolmannessa lähdössä Kari sijoittui Volkswagenillaan kahdeksannelle sijalle. Imolan ensimmäisessä lähdössä Kari lähti toisesta ruudusta kilpailuun, mutta onnistui ohittamaan uusintalähdössä kilpailua johtaneen Lance Strollin ja ajoi kilpailun voittoon ollen muilla palkintosijoilla neljästi. Loppupisteissä Kari oli kymmenes.


title: Niko Kari

text: Elokuussa 2016 Kari osallistui GP3-sarjaan Belgian osakilpailun ajaksi. Hän ajoi Koiranen GP -tallissa. Ensimmäisessä lähdössä Kari joutui keskeyttämään rengasrikkoon ja toisessa lähdössä hän sijoittui 14:ksi.


title: Niko Kari

text: Kaudeksi 2017 Kari sai vakituisen paikan GP3-sarjaan. Hän ajoi Arden International -tallissa. Kari ajoi ensimmäisen voittonsa Abu Dhabin kilpailussa. Kauden jälkeen Arden ilmoitti ettei Kari jatka tallissa seuraavana vuonna.


title: Niko Kari

text: Tammikuussa 2018 Kari sai paikan GP3-talli MP Motorsportista.


title: Niko Kari

text: Kari pääsi 2018 syyskuussa ajamaan loppukaudeksi F2-luokan MP Motorsport -talliin. Tammikuussa 2019 tiedotettiin Karin saaneen uuden päätukijan, Head Invest Oy:n, joka sopimus takaa hänen uransa jatkumisen, kun Karin edellinen päätukija Wihuri Oy sanoi pääsponsorisopimuksen irti.


title: Adel Abidin

text: Adel Abidin (s. 1973 Bagdad, Irak) on mediataiteilija. Hän asuu ja työskentelee Helsingissä. Abidin käsittelee taiteessaan kulttuurien kohtaamisia ja ennakkoluuloja, usein myös huumorin ja satiirin keinoin.


title: Adel Abidin

text: Taiteilijan ammatti on ollut Abidinin mielessä jo alakouluiästä asti. Esikuvana hänellä oli isän ystävä, tunnettu irakilainen taidemaalari Hafuth El-Durubi. Pääsy kuvataideakatemiaan olisi vaatinut liittymistä Baath-puoluen jäseneksi. Perhe vastusti tätä ajatusta. Abidin päätti seurata kakkosvaihtoehtoaan ja aloitti taloustieteen opinnot Mansourin yliopistossa vuonna 1990. Hän valmistui teollisen johtamisen koulutusohjelmasta 1994.


title: Adel Abidin

text:
Vuonna 1996 Bagdadin taideakatemia avattiin kaikille. Adel Abidin aloitti opiskelun maalausosastolla ja valmistui vuonna 2000. Abidin itse kertoo saaneensa vaikutteita muun muassa seuraavilta taiteilijoilta: Salah El-Qaragol, Ismael Fatah El-Turk ja Jawal Sadim. Opiskeluaikana Bagdadissa Adel Abidin saavutti 3. sijan Nuori kuvanveistäjä -kilpailussa 1999. Vuonna 2002 hän voitti Young Iraqi Artist -kilpailun.
Vuonna 2003 hän aloitti maalausopinnot Helsingin Kuvataideakatemiassa ja valmistui mediataiteen laitokselta vuonna 2006.


title: Adel Abidin

text: Adel Abidin on saanut Suomessa useita apurahoja, muun muassa vuonna 2003 apurahan Valtion taidetoimikunnalta ja vuosiksi 2012–2017 viisivuotisen työskentelyapurahan.


title: Enzo Cucchi

text: Enzo Cucchi (s. 14. marraskuuta 1949 Morro d'Alba, Ancona, Italia) on italialainen taidemaalari. Hän on Francesco Clementen, Mimmo Paladinon, Nicola De Marian ja Sandro Chian ohella yksi merkittävimpiä italialaisen transavantgarden edustajia. Cucchin töitä on useiden taidemuseoiden kokoelmissa, esimerkiksi Museum of Modern Art -museossa New Yorkissa ja Tate Modern -museossa Lontoossa. Enzo Cucchi asuu ja työskentelee Roomassa sekä Anconassa.


title: Enzo Cucchi

text: Suomessa Cucchin töitä on ollut esillä vuonna 2009 Espoon modernin taiteen museossa Emmassa, suuressa piirustuksista koostuvassa näyttelyssä Sara Hildénin taidemuseossa vuonna 1995 ja gallerianäyttelyssä Helsingissä vuonna 1990.


title: Pitkäjärvi (Tammela)

text: Pitkäjärvi on Kanta-Hämeessä Tammelassa Lautaportaalla sijaitseva järvi, joka kuuluu Kokemäenjoen vesistön Loimijoen valuma-alueella Pyhäjärven alueeseen. Järvi kuuluu Myllyjoen valuma-alueella Pehkijärveen laskevaan Vaihijoen valuma-alueeseen.


title: Pitkäjärvi (Tammela)

text: Järven pinta-ala on 22 hehtaaria ja sen pituus on 1,2 kilometriä ja leveys 500 metriä. Siihen laskee kolme suo- ja metsäojaa. Yhden kautta pohjoisesta laskee sekä Lunkinjärven että Munalammin kautta virtaavien Okslammin ja Tahjanjärven vedet. Toisen kautta etelästä laskevat Lautaportaanjärven vedet. Järven luusua sijaitsee sen lounaisrannalla, josta saa alkuunsa 2,5 kilometriä pitkä Latoniitunoja, joka laskee voimakkaasti meanderoiden Ilojärveen.


title: Pitkäjärvi (Tammela)

text: Järven rantaviiva on 4,0 kilometriä pitkä ja sen ranta on pääosin moreenipohjaista metsämaastoa. Länsirannalla on suota. Järven pohjoispuolelta kulkee ohitse Pätinkiharjun ja Tujunninharjun väliinjäävä katkeileva jakso. Järven pulleasta kohdasta erkanee pohjoiseen yli 700 metriä pitkä Kiiskilahti ja itään työntyy hyvin kapeana salmena Rimpin lahdenperä. Järvessä on viisi pientä luotoa. Rannoille on rakennettu noin 29 loma-asuntoa ja kahdeksan kiinteää asuntoa, joille pääsee seututieltä 283 ja yhdystieltä 2846. Rannalla sijaitsee Pätinkiharjun vedenottamo.


title: Pitkäjärvi (Tammela)

text: Järven tilaa on seurattu vuodesta 1965 asti. Se on nykyään lievästi rehevöitynyt ja näkösyvyys on heikentynyt 1990-luvulta saakka. Järven ympäristö muodostaa osan ensimmäisen luokan pohjavesialueesta ja sen etelärannalla sijaitseekin vedenottamo. Alueelle ollaankin rakentamassa viemäröintiverkkoa.


title: Pitkäjärvi (Tammela)

text: Vuoden 1855−1856 Kalmbergin kartastossa järven nimi kirjoitettiin ”Pitk järvi”.


title: Munalammi

text: Munalammi on Kanta-Hämeessä Tammelassa Lautaportaalla sijaitseva lampi, joka kuuluu Kokemäenjoen vesistön Loimijoen valuma-alueella Pyhäjärven alueeseen. Lampi kuuluu Myllyjoen valuma-alueella Pehkijärveen laskevaan Vaihijoen valuma-alueeseen.


title: Munalammi

text: Lampi on 100 metriä pitkä ja alle 50 metriä kapea suolampi, joka on jäänne umpeenkasvavasta suuremmasta lammesta. Sen läpi virtaa 1,8 kilometriä pitkä Okslammista ja Tahjanjärvestä alkuunsa saava suo-oja Pitkäjärveen. Lampi on rakentamaton ja sen läheltä kulkee metsäautotiet, joille pääsee yhdystieltä 2846.


title: Lunkinjärvi

text: Lunkinjärvi on Kanta-Hämeessä Forssassa ja Tammelassa sijaitseva järvi, joka kuuluu Kokemäenjoen vesistön Loimijoen valuma-alueella Pyhäjärven alueeseen. Järvi kuuluu Myllyjoen valuma-alueella Pehkijärveen laskevaan Vaihijoen valuma-alueeseen.


title: Lunkinjärvi

text: Järven pinta-ala on 116 hehtaaria ja sen pituus on 2,3 kilometriä ja leveys 900 metriä. Järveen laskee suo- ja metsäojia, joista yhden kautta laskee Lunkisuolla sijaitsevan Paattilammin vedet. Seutu on Tammelan ylänköä, jossa harjut kulkevat pääasiassa kaakko-luode-suuntaisina. Lunkinharjun ja Tujunninharjun muodostama harjujakso patoaa järven pohjoispuolelleen. Järven luusuasta, joka sijaitsee järven kaakoisrannalla, saa alkuunsa 1,7 kilometriä pitkä laskuoja Pitkäjärveen. Se seuraa Tujunninharjua kaakkoon, kunnes se oikaisee ennen Valkeavuorta sen linjan yli Pitkäjärveen.


title: Lunkinjärvi

text: Järven rantaviiva on 8,6 kilometriä pitkä ja sen ranta on pääosin moreenipohjaista metsä- ja suomaastoa. Ranta mutkittelee ja siinä vuorottelevat pyöreäpohjaiset lahdelmat ja mäkiset ja terävät niemet. Järvessä on kahdeksan pientä saarta, joista Lunkinturpeen saareen on rakennettu. Forssan ja Tammelan välinen raja kulkee niin, että suurin osa järveä kuuluu Tammelaan. Rajan kulmaus sijaitsee järven selällä olevassa Lunkinturve nimisessä saaressa. Rannoilla sijaitsee 56 loma-asuntoa.


title: Lunkinjärvi

text: Lunkijärven vesi on kirkasta ja sen luokitellaan karuksi ja lähdepohjaiseksi järveksi. Veden laatu on erinomainen, mutta näkösyvyys on heikentynyt viime aikoina. Järven läntinen osa on hieman rehevöitynyt. Järveä ei tarvitse hoitokalastaa, sillä kalakannan jakaumat ovat terveellä pohjalla. Läheiset harjut, joista osa järven vedestä on peräisin, on ensimmäisen luokan pohjavesialueita. Haja-asutuksen, mikä koostuu vain loma-asutuksesta, ei käsittele likavesiää ja siksi alueelle suunnitellaan viemäriverkostoa.


title: Lunkinjärvi

text: Vuonna 2012 suoritettiin järvellä koekalastus. Sen mukaan järven pieni kalakanta muodostuu tavallisista kalalajeista: ahven, särki, siika, hauki ja kiiski. Yleisimmät lajit lukumäärältään ja elopainoltaan olivat ahven ja särki. Osa hauista ovat varsin suuria. Järveen on istutettu vuosittain siikaa, joka menestyy siinä hyvin. Vahva rapukanta on tuhoutunut rapuruton takia.


title: Lunkinjärvi

text: Järven itäpään alueita on vallattu geologisia tutkimuksia silmällä pitäen. Kalliossa on kultaa ja arseenia kohonneina pitoisuuksina.


title: Paattilammi (Forssa)

text: Paattilammi on Kanta-Hämeessä Forssassa sijaitseva järvi, joka kuuluu Kokemäenjoen vesistön Loimijoen valuma-alueella Pyhäjärven alueeseen. Järvi kuuluu Myllyjoen valuma-alueella Pehkijärveen laskevaan Vaihijoen valuma-alueeseen.


title: Paattilammi (Forssa)

text: Järven pinta-ala on 1,7 hehtaaria ja sen pituus on 200 metriä ja leveys 130 metriä. Järveen laskee useita suo-ojia. Järven luusua sijaitsee järven itärannalla, josta saa alkuunsa 800 metriä pitkä Lunkinsuon läpi kulkeva laskuoja Lunkinjärveen.


title: Paattilammi (Forssa)

text: Järven rantaviiva on 0,59 kilometriä pitkä ja sen ranta on pääosin suomaastoa. Rantojen läheisyyteen on rakennettu kaksi loma-asuntoa, joille pääsee metsäautoteitä myöten seututieltä 283.


title: Neil Druckmann

text: Neil Druckmann on yhdysvaltalainen käsikirjoittaja, luova ohjaaja ja ohjelmoija. Hän on työskennellyt videopelikehittäjä Naughty Dogille vuodesta 2007 alkaen. Druckmann on käsikirjoittanut pelit "" (2009) ja "" (2016) sekä kirjoittanut että ohjannut pelin "The Last of Us" (2013).


title: Berit Talpsepp-Jaanisoo

text: Berit Talpsepp-Jaanisoo (s. 1984, Tartto) on virolainen kuvataiteilija, joka asuu ja työskentelee Suomessa. Hänen teoksiaan on esimerkiksi Heinon kokoelmassa ja Kiasman kokoelmissa.


title: Bruno Lönnberg

text: Karl Bruno Lönnberg (s. 1940) on suomalainen tekniikan tutkija ja Åbo Akademin emeritusprofessori. Hän oli vuodesta 1983 kemiallisen puunjalostustekniikan professori ja tutki kotimaisten puulajien käyttöä kuitujen raaka-aineena, puun delignifiointia sekä mekaanista hiontaa.


title: Bruno Lönnberg

text: Hän sai tekniikan tohtorin arvon 1977 ja nimitettiin puunjalostustekniikan dosentiksi vuosiksi 1979–1983. Hän oli vt. professori 1982–1983 ja professori 1983–2005. Hän oli dekaani 1990–1991.


title: Bruno Lönnberg

text: Ennen yliopistouraansa hän työskenteli Tampellan tutkimuskeskuksessa, 1967–1971 tutkimusapulaisena, 1971–1976 apulaisosastopäällikkönä, 1976–1980 osastopäällikkönä sekä tutkimuspäällikkönä 1980–1983 Keskuslaboratoriossa (KCL). Hän oli vierailevana tutkijana Montrealissa 1988–1989.


title: Galeaspida

text: Galeaspida on hävinnyt luokka, joka kuului leuattomiin kaloihin. Nämä kalat elivät siluurikaudelta devonikaudelle noin 430–370 miljoonaa vuotta sitten. Niiden päätä peitti paksu panssari, joka oli yleensä joko hevosenkengän tai soikean muotoinen. Suuaukko oli iso. Kidusten aukko ja suuaukko sijaitsivat kokonaan alapuolella. Kaloilla oli vain takaevä. Ne ovat saattaneet sukeltaa merenpohjaan asti. Ne elivät meren rannikoiden matalissa vesissä ja niitä esiintyi Kaakkois-Aasiassa. Luokkaan kuuluvia ryhmiä ovat Huanaspidiformes, Polybranchiaspidiformes ja Eugaleaspidiformes. Galeaspida muistuttaa kilpikaloja.


title: Taneli Rautiainen

text: Taneli Rautiainen (s. 1983) on suomalainen kuvataiteilija. Rautiainen valmistui taiteen maisteriksi Kuvataideakatemiasta vuonna 2008.


title: Taneli Rautiainen

text: Rautianen on työssään kiinnostunut valosta ja äänestä materiaaleina. Vuonna 2012 Rautiainen voitti yhdessä Anssi Pulkkisen kanssa Porvoon taidetehtaan alueen taidekilpailun teoksella "Asetelma kaupunkitilassa".


title: Taneli Rautiainen

text: Rautiaisen töitä on ollut esillä muun muassa Kluuvin galleriassa ja Amos Andersonin taidemuseossa, Mäntän kuvataideviikoilla ja Kiasmassa.


title: Danny Kristo

text: Daniel "Danny" Kristo (s. 18. kesäkuuta 1990 Eden Prairie, Minnesota) on yhdysvaltalainen jääkiekkoilija. Hän edustaa AHL:ssä pelaavaa New York Rangersin farmiseuraa, Hartford Wolf Packia. Pelipaikaltaan oikeakätinen Kristo on oikea laitahyökkääjä. Hän on 183 senttimetriä pitkä ja painaa 89 kilogrammaa.


title: Danny Kristo

text: Kristo on Montréal Canadiensin toisen kierroksen 56. varaus vuodelta 2008. Kaudella 2012–2013 Kristo debytoi AHL:ssä Canadiensin farmiseuran Hamilton Bulldogsin paidassa. Heinäkuussa 2013, ilman NHL-debyyttiään, Kristo siirtyi New York Rangersin organisaatioon, jossa hän on päässyt pelaamaan vain farmijoukkue Hartford Wolf Packissa.


title: Danny Kristo

text: Kristo voitti vuonna 2010 Yhdysvaltain alle 20-vuotiaiden jääkiekkomaajoukkueen kanssa kultaa nuorten MM-kilpailuista Kanadasta. Aikuisten jääkiekkomaajoukkueen kanssa Kristo saavutti pronssia vuoden 2013 MM-kisoista. Hän teki turnauksessa tehot 1+2=3.


title: Danny Kristo

text:
Kriston pikkuserkku on Porin
Ässissä Liigaa pelaavaa Ben Blood.


title: Luhangan talvikirkko

text: Luhangan talvikirkko on Luhangassa sijaitseva arkkitehti Einari Teräsvirran suunnittelema ja 1957–1958 rakennettu tiilinen, torniton, viistokattoinen pitkäkirkko. Rakennuksen eteläpäädyssä on viistokattoinen seurakuntasali, johon liittyy tasakattoinen siipirakennus. Seurakuntasali voidaan liittää kirkkoon paljeovet avaamalla. Säleiköllä peitetyt ikkunat ovat kirkon länsipäädyn yläosassa, pohjoisen alttaripäädyssä on myös kapea ikkuna. Istumapaikkoja kirkossa on 250 hengelle. Kirkossa ei ole kelloja. Sivuseinällä on Luhangan vanhan kirkon entinen alttaritaulu, G. F. Blomin 1846 maalaama "Ehtoollisen asettaminen".


title: Eino Haarla

text: Eino Toivo Rafael Haarla, ent. "Harberg" (9. maaliskuuta 1896 Korpilahti – 24. huhtikuuta 1938 Vaajakoski, Jyväskylän maalaiskunta) oli suomalainen Tampereella asunut tehtaanjohtaja ja järjestöjohtaja.


title: Eino Haarla

text: Haarlan vanhemmat olivat kauppaneuvos Toivo Rafael Valdemar Haarla ja Ruusa Keskinen. Hänen setänsä oli kirjailija Lauri Haarla. Haarla kirjoitti ylioppilaaksi Tyrvään suomalaisesta yhteiskoulusta vuonna 1916 ja osallistui kansalaissotaan kenraali Lauri Malmbergin adjutanttina. Sotilasarvoltaan hän oli reservin luutnantti.


title: Eino Haarla

text: Haarla toimi jonkin aikaa Vapaussodan Rintamamiesliiton puheenjohtajana. Hän oli mukana 1930-luvun alussa Lapuan liikkeen toiminnassa ja organisoi kesällä 1930 yhdessä Aamulehden toimitussihteerin Eero Rekolan kanssa useita muilutuksia ja muilutusyrityksiä Tampereen seudulla. Tätä toimintaa rahoitti Eino Haarlan isä kauppaneuvos Rafael Haarla. Tunnetuin Haarlan järjestämistä muilutuksista oli Tampereen sosiaalidemokraattisen pormestarin ja eduskunnan varapuhemiehen Väinö Hakkilan kyyditys Tampereelta Lapuan kautta Kuortaneelle 17. – 18. heinäkuuta 1930. Muilutuksen aikana Hakkilaa pahoinpideltiin ja häntä istutettiin muurahaispesässä. Hakkila pääsi kuitenkin pakenemaan sieppajiltaan.


title: Eino Haarla

text: Haarla toimi tehtaanjohtajana Haarla-yhtymässä. Hän kuoli 1938 sairauskohtaukseen ollessaan kalastusmatkalla. Haarla-yhtymän johtoon tuli Rafael Haarlan kuoleman jälkeen Eino Haarlan nuorempi veli diplomi-insinööri Lauri Haarla (1897–1966).


title: Eino Haarla

text: Eino Haarla oli naimisissa vuoteen 1936 saakka Elma Kaarin Laurilan (1901–1936) kanssa ja sen jälkeen Ester Pirilän (s. 1900) kanssa. Haarlan poika hänen ensimmäisestä avioliitostaan on toimitusjohtaja ja kokoomuksen entinen kansanedustaja Pekka Haarla.


title: Liisa Lounila

text: Liisa Lounila (s. 1976, Helsinki) on suomalainen kuvataiteilija. Hän asuu Helsingissä mutta on oleskellut ja työskennellyt useita jaksoja New Yorkissa.


title: Liisa Lounila

text: Lounila tekee sekä liikkuvan kuvan teoksia että maalauksia ja esineteoksia. Hän on hyödyntänyt valokuva- ja videoteoksissaan erilaisia tekniikoita, jotka tuovat katsojan mukaan teoksen maailmaan: puna-viherlaseilla katsottavia anaglyfisiä kolmiulotteisia kuvia, View-Master-stereokuvia sekä liikkuvan kuvan “temps mort” -efektiä, jossa kamera tuntuu kiertävän pysäytettyä kohdetta.


title: Liisa Lounila

text: Perinteisten maalausten lisäksi Lounila tunnetaan muun muassa glitter-maalauksistaan. 2010-luvulla hän on esitellyt näyttelyissä hopeoituja ja palladiumilla päällystettyjä arkisia esineitä – esimerkiksi elintarvikkeiden kertakäyttöpakkauksia, kenkiä ja asusteita sekä seiniin liisteröityjä julistepinoja. Lounilan taiteen estetiikkaa on kuvattu nostalgiseksi ja surumieliseksi. Hän on kiinnostunut "elämää suuremmista" tunteista, kapinallisuudesta, tyhjyydestä ja tiedostamattomista kokemuksista.


title: Liisa Lounila

text: Liisa Lounila on esiintynyt yksityis- ja ryhmänäyttelyissä Suomessa ja ulkomailla 2000-luvun alkupuolelta lähtien. Paulon säätiö kutsui hänet pitämään näyttelyn Kuvataideakatemian galleriassa 2002. Näyttelyn kuratoi Leevi Haapala.


title: Liisa Lounila

text: Lounila edusti Suomea Venetsian biennaalissa vuonna 2003 Pohjoismaisessa paviljongissa. Näyttelyn nimi oli "Devil-may-care". Vuonna 2014 Lounila oli Carnegie Art Award -palkintoehdokkaana. Lounila teki Helsingin kaupungin tilauksesta muotokuvan entisestä apulaiskaupunginjohtajasta Hannu Penttilästä 2015. Teos on muodoltaan video, ja se sijoitettiin Helsingin kaupungintalolle.


title: Liisa Lounila

text: Liisa Lounila on valmistunut taiteen maisteriksi Kuvataideakatemiasta vuonna 2005. Hän opiskellut myös elokuvateoriaa Helsingin yliopistossa sekä taidetta Lontoon Slade School of Fine Artissa.